SAPUHERRI: DURANGO - Luhartz Luhartz\n12 iraila, 2013\nDurangokoa zara eta Durango herria maite duzu?\nLuhartz taldearentzat Euskal Herriko herririk politenarikoa da eta Luhartz taldeko batzuk ( ea gehienak) Durangokoak edo Durangon bizi garenez herri polit honi omenalditxo bat egitea pentsatu dugu.\nSapuherri izena ere eman zaio inoiz Durangori, ez dago oso argi zergatik. Teoria asko daude horretaz. Urak garrantzia handia dauka Durangon (Ur-hango), Ibaizabal eta Mañaria ibaiez gain lur azpiko errekak dituelako. Herrian entzuten den beste kontu bat zera da: balitekeela, egun euritsu batean, Santa Anako arku berezi haren alboan, apoak zerutik jausi izana, euriaren antzera.\nSanta Anako arkua aipatu dugu, herriko ikonoetako bat delako. Datorren hilean hasiko diren San Fausto jaietan, arku horren gainera igoko dira Durangoko jaietako pertsonaiak: Patxikotxu eta Pantxika. Leku ona da herriko saltsa guztiak ondo zaintzeko.\nZaila ematen du Durango harresiz inguratutako herrixka moduan irudikatzeak, baina horrelakoa zen hasieran. Sei ate zeuden Durangora sartzeko, eta gaur egun zutunik geratzen den bakarra Santa Anakoa da. Merkatariak ate horretatik sartzen ziren, eta Santa Anako plazan azoka jartzen zuten. Iaz inguruetan indusketak egin zituzten, eta Erdi Aroko harresiaren zati bat topatu zuten, baita XV. mendekoa izan litekeen Santa Ana eliza zaharraren arrastoak ere. Horrez gain, hilobiak, kanpaiak egiteko moldea eta labea, errekaren lehengo kanalizazioak eta txanponak aurkitu zituzten.\nAzoken inguruan bizia egoten da herrietan, eta Durangon ere horrela izan da. Santa Ana plaza eta Andra Mariko elizpea ziren lehen azoka-guneak eta gaur ere herriko gunerik bizienetakoak dira. Santa Anatik Andra Marira alde zaharreko edozein kaletatik jaitsi daiteke. Andra Mariko elizpea zabal-zabala da, egitura berezikoa, bazterretako zutoinak baino ez baititu zutunik mantentzeko. Horrexegatik bihurtu da hainbeste talderentzat biltzeko leku. Elizpeak azoka asko hartu ditu bere historian. 1937ko martxoaren 31n, Durango bonbardatu zutenean, beste eraikin askoren artean Andra Mariko eliza suntsitu zuten eta elizpean momentu hartan azoka zegoen. Hiru hamarkada geroago, Durangoko Liburu eta Disko Azokak elizpe haren babespean eman zituen lehenengo pausuak.\nDurangori eman zaion beste izen bat Tronperri da. Aditu batzuek diote mendietatik adar bidez etorritako abisuei tronpeta antzerako tresnarekin erantzuten zitzaiela Durangotik. Beste teoria baten arabera, XV. mendean, Durangoko heresiek elkarrekin komunikatzeko erabiltzen zuten adarraren antzeko musika tresna. Durangoko heresiaren historia mamitsua da. Kurutzesantu museoan eduki daiteke beraren berri. Museo hori orain dela gutxi arte kalean egon den Kurutziagako gurutzearen ingurukoa da.\nGurutze misteriotsua da Kurutziaga. Herrian ospea eta garrantzia duen arren, inork ez daki nork egin zuen eta zer helbururekin. Adituek hiru funtzio egotzi izan dizkiote: herriko mugetako bat markatzea, Jesukristo gurtzea eta bekaturen bat ordaintzea. Azken teoria hori inkisizio garaiarekin lotzen dute, Durangoko heresiarekin. Anboto inguruan egiten omen ziren akelarreen ehizan etorri ziren inkisidoreak Durangaldeara. Horrez gain, Frai Alonso Mellakok sortutako talde batek elizan legeak ez zirela behar eta eraldaketa baten premia zegoela esaten zuen, eta heresia leporatu eta zigortu zituzten. Sorgin ehizak Durangaldean 100 pertsona inguru zigortu zituen.\nBideo honetan Durangoko herritarrak agertzen dira eta lehenagoko kontu eta istorio bitxiak eta ohizkoak kontazten dituzte. Istorio politak, etxeko kontuak, gertakizun pertsonalak, lehenagoko jolasak, ilusio,amodio, aserreak…azken baten :bizitza.\nLuhartz taldekoentzat garrantzitsua da gure lehenagoko jakindurak eta istorioak ezagutzea, gaur egungoak disfrutatu, baloratu, eta mirestu ahal izateko.\nTxarto ikusten ditugun gauzak eta portaerak aldatu eta ondo daudenak hobetu. Hori da Luhartz taldearen bizitzeko lema!!\nGuretzat behintzat bideo hau oso aberazgarria izan da, gure herria hobeto ezagutzeko eta gure herriko biztanleak eta herriak daukan usai hori hobeto usaindu eta ulertzeko. Ea zugan efektu berdina egiten duen, Durangoko Ahotsak:\n12 iraila, 2013 at 5:23 pm\nJo, esta genial!\n12 iraila, 2013 at 10:25 pm\nDurangoko jakindura eta istorio unkigarriak!\n12 iraila, 2013 at 10:26 pm\nDurangarrak euren bizitza gure esku jartzen!!\n28 azaroa, 2019 at 3:14 pm\nDurango beti bihotzean,nahiz eta bilbon bizi.\nEskertuko nizueke ea esteka bat bidaliko didazuen “Durango ahotsak” entzuteko gai ez naizelako. Ahotsa ez da ondo entzuten.\nAintzane Uria says:\n28 azaroa, 2019 at 5:06 pm\nAupa Olatz! Hemen dekozu esteka, ia orain entzun ahal duzun.\nUtzi erantzuna Aintzane(r)i Utzi erantzuna


Gipuzkoako eraikin eta lokalen garbikuntzako langileek bi greba egun egingo dituzte, urtarrilaren 21 eta 22an | LAB SINDIKATUA\nEkintza Sindikala Gipuzkoako eraikin eta lokalen garbikuntzako langileek bi greba egun egingo dituzte, urtarrilaren...\nGipuzkoako eraikin eta lokalen garbikuntzako langileek bi greba egun egingo dituzte, urtarrilaren 21 eta 22an\nGipuzkoako eraikin eta lokalen garbikuntzako hitzarmenak 5.000 langile ditu, eta horietatik %80 emakumeak dira, eta kontratu partzialak dituzte. “Garbikuntzako pandemia prekarietatea da, berriro ere emakume aurpegia duen prekarietatea”, halaxe adierazi dugu LAB, ELA, CCOO eta UGT sindikatuok grebak aurkezteko agerraldian.\nSindikatuon ohar bateratua:\nSOLDATA ARRAKALARIK EZ! GARBIKUNTZAKO PANDEMIA: PREKARIETATEA\nGipuzkoako eraikin eta lokalen garbikuntzako hitzarmenak 5.000 langile ditu. 5.000 langile; horietatik % 80 emakumeak dira, eta kontratu partzialak dituzte. Guk garbi daukagu, garbikuntzako pandemia prekarietatea da. Berriro ere emakume aurpegia duen prekarietatea.\nPandemiak iraun duen bitartean, 5.000 langile horiek lantegiak, egoitzak, osasun-klinika pribatuak, supermerkatuak, garraio publikoa… garbitzen aritu dira, gizarteak pandemia horretatik ahalik eta modu seguruenean biziraun zezan.\nOndo dakizuenez, pandemiak iraun bitartean ez da garbiketa-jarduera gelditu, indartu baizik. Zergatik? Agintariek funtsezkotzat jo gaituztelako, funtsezkotzat, gizarteak eta ekonomiak beren jarduera modu seguruan jarraitu ahal izateko.\nBaina, nola da posible funtsezko zerbitzu batek % 28ko soldata-arrakala izatea? Kale-garbikuntzako gizonek guk baino 5.000 euro gehiago kobratzea? Hori da egungo sistemaren koherentzia-maila.\nGure pandemia ez da COVID-19ra mugatzen, hau da, gure pandemia nagusia perakrietatea da, eta horretarako ez dago borroka ez den beste txertorik. Emakume aurpegia duen prekarietateak, sistema depredadore bateko estamentu matxista eta kapitalistek bultzatuta, pandemian zehar (zerbitzu publikoak argalduz) bizitzak jokoan ondoren, ez du nahikoa, eta orain, langile klasearen bizi-baldintzen eta, bereziki, garbitzaileen baldintzen aurka doa.\nBaina sistema hori ez da erakunde abstraktua, hezur-haragizko agenteak ditu, botere publikoa eta ekonomikoa dutenak eta beren pribilegioak babesteko elkar hartuta jarduten dutenak. Esplotazioan oinarritutako azpikontratazioaren alde egiten duten politikariak eta enpresak. Soldata-arrakalarekin amaitu behar dela esanez publizitate-kanpainak egiten dituztenak, edo martxoaren 8an desberdintasunarekin amaitu behar dela esaten dutenak, soldata-arrakala hori bera sustatu eta ematea ahalbidetzen dutenak dira.\nAipatu dugunez, garbikuntzak ez du bere jarduera eten konfinamendu-garaian, eta gu, gure beldur eta segurtasunik ezarekin, gure lanpostuetara joan gara. Gure lanpostuetara norbera babesteko ekipamendurik gabe joan gara, inolako babesik gabe. Lantegiak, egoitzak, supermerkatuak… EPIrik gabe garbitzen aritu gara, baina gu gure lanpostuetara joan gara.\nEta zer dio patronalak guzti honen aurrean?\nPatronalak soldata arrakala aitortu gabe jarraitzen du, garbitasun feminizatuari balioa kentzen dio, baina ez hori bakarrik, beste urte batzuetan adina irabazi ez dutela izan eta 2020rako % 0ko igoera proposatu digute.\n%0 sektorearen jarduera gelditu ez denean? Ez al gara ba gara funtsezko sektorea gizarte honentzat? % 28ko soldata-arrakala dugunean? 2019rako %0 eskaini zigunean akordio bat lortu gabe urtebete igaro izanagatik?\nBaina hori ez da guztia, patronalak jarrerak hurbiltzeko proposamen ekonomiko errealak egiteko eskatu die sindikatuei. % 0ko planteamendua egitea patronalarentzat jarrerak hurbiltzea da? Hori onartezina da, botere-abusu argia.\nEz hori bakarrik, 2020ko irabaziei buruz galdetzean, patronalak esan du oso garai gogorra izan dela eta diru asko inbertitu behar izan dutela norbera babesteko ekipamenduetan. Benetan ausartzen da hori esatera? Nora bideratu dituzte NBEak? Patronalaren bulegoetara? Izan ere, langileek, askotan, lan-ikuskaritzaren bidez erreklamatu behar izan dituzte NBE horiek, 200 garbiketarako erabilgarriak diren maskarak ematen direlako. Gaur egun, langileek erosi behar izaten dituzte maskarak gehienetan, enpresek ez dituztelako behar adina hornitzen. Benetan ausartzen al da patronala norbera babesteko ekipamenduen gastuari leporatzera, soldata ez igotzeko?\nJarrera hori probokatzailea eta onartezina iruditzen zaigu. Nazkatuta gaude. Nazkatuta gu mespretxatzeaz, ez haintzat hartzeaz. Garai latz hauetan gizarte hau sostengatu duen lubakietako bat gara. Ez dugu txalorik nahi, lan-baldintza duinak nahi ditugu, gure lanpostuetara seguru joan nahi dugu, errespetatuak izan nahi dugu eta soldata-arrakalarekin amaitu nahi dugu!\nHala ere, badakigu borroka egitea baino ez digutela uzten, borrokatzea, gure lan-baldintzak hobetu eta sektorearen prekarizazioarekin amaitzeko. Kaleak hartzeko unea da, beste behin erakusteko gure lan-baldintzak ez doazela lotuta enpresen onurekin. Funtsezko sektorea gara, eta horregatik merezi ditugu lan-baldintza duinak!\nHorregatik guztiagatik, urtarrilaren 21ean eta 22an bi greba egun egingo ditugu. Bi greba egun, patronalari eskatzeko, unea dela hitzetatik ekintzetara pasatzeko, unea dela soldata-arrakalarekin amaitzeko eta negoziazio honi merezi dugun seriotasunez heltzeko!


Espainiako Bankuak irakaskuntza-materiala banatzen du ikastetxeetan prezioen egonkortasunari buruz | Consumer\nEspainiako Bankuak irakaskuntza-materiala banatzen du ikastetxeetan prezioen egonkortasunari buruz\nEkimen honen helburua da ikasleak gai horren inguruan sentsibilizatzea.\nEspainiako Bankuak gaur jakinarazi du bigarren hezkuntzako 8.000 zentrotan banatu duela prezioen egonkortasunaren garrantziari buruzko irakas-dibulgazioko materiala. Hain zuzen ere, gai hori da garrantzitsuena banku zentralentzat.\nErakunde erregulatzaileak banatutako materiala, “Prezioen egonkortasuna: zergatik da garrantzitsua zuretzat?”, Eurozona osoko 50.000 ikastetxetara bidali da. Europako ikasle gazteak inflazioaren aurkako borrokaren, hazkunde ekonomikoaren eta lanpostuen sorreraren arteko erlazioari buruz sentsibilizatzea du helburu.\nDibulgazio-materialean, ikuspegi osoa eta ulergarria ematen da prezioen egonkortasuna sostengua eta oparotasuna bermatzeko hain garrantzitsua zergatik den azaltzeko, eta diru-politika agindu hori betetzera bideratzeko modua azaltzen da. Espainiaren kasuan, gaztelaniaz ez ezik, katalanez, galegoz, valentzieraz eta euskaraz ere argitaratu da.\negonkortasun ikastetxeak precios-eu


SAN FRANZISKOREN SEMIAK\nUrte onen asieran, au da milla berreun ta ogeian, illbeltzaren amaseian, izandu ziran San Franziskoren bost seme martirizatuak Marruekuetan. Oroitu bedi irakurlia, nola gure Aita-lenak, sortaldera juateko aurrian, bialdu zituan Mairuetara sei erlijioso, Ebanjeliua Mahomaren ikasliai adiaraztera. Oek ziran anai Berardo, Pedro, Oton, Ayuto, Akursio eta Bidal. Bidal izendatu zuan Santuak beste gañerako bosten buru. Aitaren bendizioarekin irten ziran fediaz biziturik Españarunz. Aragoira ziranian, eragotzi zion gaitzak anai Bidali aurrera bidegitia. Beste bostak zuzendu ziran Coimbrara; an txit ederki artu zituan andre Urraka, Portugalko erregiña, Alfonso bigarrenaren emaztiak. Gizon santu aien birtutian, ain zan aundi erregiñak jarri zuan itxoromena eze, esan zien: Jaungoikuari eska zeiotela noiz biarko zuan ill ark. Erantzun zioten: «Gu izango gera martirizatuak; eta ekarriko dituzte gure gorputzak Coimbrara. (Au dago Portugalen.) Emen berorrek onartuko ditu, eta gero ondorian illko da». Aiek esan bezela, guztia egiztatu zan.\nCoimbratik igaro ziran prailiak Alanquerko Ordenako etxe santura. An andre Santxa, Portugalko erregeren arrebak, Mairuetara igarotzeko, jantzi arazi zien beste jazkera bat, beren jantziaz gañetik. Ala jantzirik sartu ziran Sevillan, zeña orduan Mairuen mendian zeguan. Sevillan kristeu baten etxian egon ziran gordeta zortzi egunian. Baña estu zeuden etxian, estu; beragatik kendurik gañeko soña, irten ziran kanpora, lotsa botarik, fedez armaturik, ta gerrari onak bezela nai izan zuten mezkitan sartu, Ebanjelioko egiak azaldutzera Mahomaren kontra. Baña etzioten utzi fede-gabiak aien tenpluan sartutzen, ta golpe ederrak emanaz bota zituzten andik. Gero juan ziran Erregeren jauregiko atondora, ta adirazi Jesukristo erregiaren Erregek biali zituala. Sartu zituzten jauregian, eta an egin zuten alegina pranko, mairuen errege kristau izatera biurtzeko eta bataio santua arrerazteko, esanik txit gauz eder asko gure erlijioaren alde. Arteraño guzia zijuan pake antzian; baña arako asi ziran Mahomaren kontra itzegiten; airatu zan errege ta agindu zuan bost prailiai lepua ebaki zeiotela. Bost praile aietaz urrikaldu zan erregeren semia, eta aitak, semiaren amorioz, aen gañetik altxatu zuan eriotzaren sententzia, eta itxi zituan dorre garai batian. Dorre artaz, itz-toki bat eginaz, berdin azaltzen zuten Jesukristoren erlijiua, kondenatzen zutelarik Mahoma ta bere legia. Ona zergatik jeitxi zituzten dorreko sotora. Geruago eraman zituan Erregek bere aurrera, eta onez agindu zien libratuko zituala, baldin-eta prest bazeuden beren erlijioaz trokatzeko. Erantzun zioten: «Guk eztegu gure erlijio santua trokatu nai beste edozeingatik. Berorrek, bai, ongi egingo lukiala guriagatik beria uztia. Egin beza guzaz nai duana. Berorren eskuan dago gure bizia; baña segur gera, illtzen bagaitu, eriotza onek zeruko gloriara eramango gaituala». Arriturik errege aien irmotasunaz, biali zituan mairuetara, don Pedro Fernandez Castroko jaun eta gazteluko zaldun, beste asko kristaurekin batian.\nMarruekuetan arkitu zuten D. Pedro Portugaleko Alfonso erregeren anaia, mairuen erregeren gudari-taldien agintari. Txit ondo artu zituan ark, ta karidade aundiarekin eman zien biar zuten mantenua. Jakin zuan Sevillan zer igaro zitzaien, eta konsellu eman zien Sevillan bezela ez egiteko an. Alperrik esatia zan au, zergatik ezin egon ziran, mairubak ikusi orduko, Mahomaren erlijio palsuaren kontra zerbait esan gabe.\nEgun batez asi zan anai Berardo gurdi baten gañetik predikatzen erriari eta, itz-aldi bat egin zuan Mabomaren legiaren kontra. Artan gogotik ari zala, aren ingurutik igaro zan errege. Erotzat artu zituan onek denak, eta agindu zuan bialitzeko aiek erritik kanpora, kristauen lurrera. Beriala D. Pedrok eraman zizten gidariak Ceutara eramateko, andik itsasoz Españarunz bialitzeko asmuan. Baña bidian gidariari iges egin zioten gizon santu aiek, eta berriro aurkeztu ziran Marruekuetan, orpua oñ-mutur bideginik. Len eta gero baño beruago asi ziran kopeta agertzen, ta, mingañak askaturik, Jesus predikatzen. Jakin zuan erregek eta benaz orduantxe aserretu zitzaion, ta, kristauen kontra beti airakor, sartu zituan itxian. Ogei egunian iduki zituan janik ta edanik gabe illko ziralakuan, an etzuten gosia ta egarria beste saltsarik; alere alai ta eder Jaungoikuak gorde zituan. Egun aietan berebiziko egun beruak ekarri zituan oi ez bezelako gaitzak; bildurtu zan errege bera ere Jaungoikuaren kastigua zalakuan, ta Aboturin Sarrazen kristauen adiskide baten esana egitiagatik, idiki zitzaien itxitegiko atia. Erri guzia arritu zan ikustian bost santu aien arpegiak alai ta ederrak; egiaz, nork esango zuan ogei egunian egondu zirala janik eta edanik gabe?\nLibro beren buruak ikusita, ekin zioten berri-berri predikatziari. Ango kristauak bildur ziran Errege Miramolinen aserriaren, eta bere buruak aserre ark arrepatu etzizan azpian, libratziagatik, nai zituzten baia batera prailiak eraman.\nBigarren aldian bid-erditik iges eginik, aurkeztu ziran Marruekuetan. Orduan zan noiz eta esan ziotena D. Pedrori, guardak jarrita bederik, iduki zitzala etxian. D. Pedro ordia ezin egon zitekian beti etxian, eta, etsaiakin peliatu izan biar zuan batian, berarekin eraman zituan iñora aldegin etzezaten. Garaitu zuten etsaia, eta gerrariak arkitzen ziran egarriak itotzeko zorian, zeren iru egun ziran urik gabe zeudela. Urrikaldu zan anai Berardo eta jarri zan oraziuan; gero altxa zan eta zerbait aitzurtu zuan lurra. O miraria! Iturri ederra sortu zan toki artan. Eran zuten ase arte ur artatik, eta gañera biderako bete zituzten ere zagiak. Biar aina artu zutenian, agortu zan iturria. Denak, miresturik, muñ egin zioten errespetuaren aundiz oñian anai Santo Berardori.\nItzuli ziranian berriro Marruekuetara, D. Pedroren egin-al guziak etziran asko etxian idukitieko anai Santu aiek. Laster iges egin zioten etxetik, eta, erregek igaro biar zuan tokian, lenbiziko aldian bezela, igo zan anai Berardo gurdi gañera, eta, predikatzen ari zala gogotik, erregek, guztia aserretuba errabi bizian, agindu zion bere gorteko bati kentzeko len-bai-len biziya aeri. Au zan iturri mirarizkuaren testiguen arteko bat; ona zergatik, gizon santu aieri bizitza kentzeko naiz erregek agindu, etzuan izan biotzik eta sartu zituan itxitegian. Txit gaizki arkitzen baziran ere toki artan ta gogor tratatuak, etziran elere aspertzen Jaungoikuaren itza adiaraztiaz, kristauai bezela sarrazenuai. Kontu au gerta zan milla berreun ta emeretzigarrenaren azkenera.\nMilla berreun ta ogeiaren asieran, deitu zituan bere aurrera, prailiak iltzeko ordena artu zuan lenago esan degun ark, eta arkitu zituan beren fedian sendo, Maomaren kontra itzegiten.\nOrduantxe azturik ikusi zuan mirariaz, sartu zan aserre bizian, eta agindu zuan bata bestiagandik berezi zitzetela, ta bakoitzari eman zeiotela tormentu berezia. Lenbiziko bada lotu zizten esku-oñak. Eta erantsi ere bai lepotik soka bat. Arrastatu zituzten lurrian; azkenik azoteaz ebaki ere bai erraiak agertzeraño. Ogei ta amar gizonek aldizka egin zuten biargai ura; nekatu ta aspertu ziranian azotatziaz, bota ziezten zaurietara olio irakina eta ozpiña; gero desneke miñgarri bat eman zieten, ontzi puskatuen gañian etzan arazirik. Miragarrizko eraman ta alaitasun Jaungoikozkua ikusten zan Santuen arpegian. Guardian zeudenak ikusi zuten zerutik itxitegirañoko argi eder bat, eta beste askorekin martiriak zeruronz bazijuazen bezela. Uste zuten irten zirala itxitegitik, eta an ote zeuden begiratzera bildurraz alderatu ziran. Ikusirik an zeudela ta gañera oraziuan, eman zioten parte erregeri gertatu zan guztiyarena. Deitu zituan berriro bere aurrera erregek. Eskuak lotuta gaizkillerik aundienari bezela, eraman zituzten Jaungoikuaren serbitzariak erregeren aurrera, larru-utsian, joka modu txarrian. Esan zien aundizki batek, Maomaren legia besarkatu zezatela. Anai Otonek, txistua lurrera botiaz Maomaren desprezioz, erantzun zion mutuki. Desprezio ura ezin eramanik, jo zuan masallan aundizki dollorrak anai Oton, eta onek txarkeri au pazientziarekin eraman zuan, eta, Ebanjelio Santuko itza betetzeko, beste masalla eskaiñi zion esanaz: «Jaungoikuak barka deizula, zeren zer egiten dezun asko ez dakizu».\nJauregira eldutzian, Miramolin Erregek galdetu zien: «Zuek al zerate arako egiazko fediaren despreziatzalle gizon gaizto aiek, blasfamatzen dezutenak Jaungoikuak bialduaren kontra?» «O Errege! erantzun zioten; guk eztegu despreziuaren zipitzik egiazko fediarentzat; aitzitik bai gaude prest beragatik illtzera. Baña aurdikitzen degu indar guziarekin Maoma gizon gaiztuarena, eta zuk aregan daukazuna».\nIduritu zitzaion Eregeri gizon aien biotzak itzuliko zituala Maomaren legera, onra, atsegin ta aberastasunakin. Beragatik eraman zituan zenbait andre eder eta esan zien: «Nai badezute Maomaren legia guardatu, emango dizkitzutet emakume oriek diru askorekin, eta nere erreinuan txit onratuak izango zerate; bestelaz neronek nere zimiterrakin (ezpata motz bat zan au) ilko zaituztet». Erantzun zioten: «Guk eztegu zure emakumerik eta zure dirurik nai; oriek izan ditezela zuretzat, ta Jesukristo guretzat. Sufri arazkigutzu nai dituzun tormentuak; kendu bizitza ere; pen-oñaziak ariñ dira guretzat, zeruko gloriaz oroitzen geranian».\nOrduan errege gaiztuak, erio-suarrian, zimiterra arturik, kopetaren erditik bere eskuz bostai idiki zien burua. Onela bada bost praile txikienen Ordenakuak, illbeltzaren amaseigarren egunian, bukatu zuten martirio gloriotsua.\nMartini santuen gorputzak puskatu zituzten fede gabe aiek, eramanik arrastaka erritik kanpora. Baña kristauak bildu zituzten ostera, eta, sarturik bi kutxetan, biali zizkion D. Pedrok Españara, ta gero Portugala, ango errege bere anai Alfonso bigarrenari, neke aundiarekin badere. Lendabizi kosta zitzaion gorputz santuak bildutzia bere legusu baten illtzia, eta beste Castroko D. Pedro Fernandezena, zeña lenago aitatu degu. Asko mirari egin zituzten bere etxian, iduki zituan denboran: mutu bati eman ziokaten itza; neskatx mairu baten gorputzetik bota zuten demoniua, beste gazte bat, etsita zeukatena, sendatu zuten. Mirari aiek guztiak ikusita, jarri zituan bi kutxa santuak D. Pedrok bere jauregiko elizatxuan. An egiten zien orazio, eta eskatzen zien, batez ere, Europara itzultzeko bere ta beste kristauen libertadia.\nMiramolinen jauregiko asko aundizkik eskatzen zioten erregeri D. Pedroren eriotza; baña erregek eman zion baimena, bere lagunakin Europara juateko. Milla lazo jarri ziozkaten bidian Maomatarrak; baña, santuen gorputzen bitartez, libratu zituan beti Jaungoikuak bide guziyan. Baso izugarri batian aditu zituzten beñ legoien irrintziak; alde-arunz jarri zituzten kutxa santuak eta salbatu ziran. Beste beñ bidia galdu zuten; orduan bi kutxak zeramazkien aberiari, utzi zioten aurrera; ari jarraituta arkitu ziran bide onian. Azkenik, santuen bitartez ainbeste arriskutik libratuta, sartu ziran itsasuan. Itsas erdiyan, berriz, berebiziko ekaitzak jarri zituan galtzeko zorian, batez ere illuntasun ain lodiaren erdiyan, ezer ere ikusten etzutelako. Egin zuten orazio erliki santuen aurrian; alatan inguratu zituan argi eder batek, eta argitasun arekin libratu zituan arrisku aundietatik.\nNoizbait jo zuten lenbiziko Algeciras, gero Tarifa, andik bazijuazen Sevillara, baña nola jakin bai zuten, Marruekuetako erregek eman ziola ordena Sevillakuari, ar-zezala D. Pedro preso ta aren lagunai biziya kentzeko, eman zielako onra ark biziya kendu zien gizon gaizto batzuen gorputzai, au jakin zutenian, etziran Sevillara juan, eta atzera itsasoz jo zuten Galicia.\nD. Pedro, nola artian oso adiskidetu gabia baizan bere anai Alfonso Portugalko erregerekin Galiciatik juan zan bere lengusu Alfonso Leongo erregerengana.\nSantuen erlikiak asko mirari egiten zituzten; asko zan alderatzia kutxa santuari, eta errespetuz ta fedez ukitzia, edozein eritasun sendatutzeko. Astorgan alaxen perlesiak baldatutako bat sendatu zan. Andik santu martirien erlikiak biali ziozkan bere anaia Alfonso Portugalko erregeri. Errege, erregina Urraca, erreinuko aundizki guztiekin, ango apaiz guziak lagun, irten ziran bidera, Coinbratik iru legua bidian; arazo aundiyarekin izan zuten gure santu martirien erlikiak guzizko ongi etorria. Uste zuten eliza nagusian jartzia bi kutxa santu aiek. Baña, oroiturik nola Aprikan aiek zeramazkian manduak bidia erakutsi zien, goguak eman zien, Jaungoikuaren naia obeto ezagutzeko, uztia bakarrik manduari nai zuan aldera jo. Ona nun gelditzen dan mandua Santa Cruzko elizako ate nagusiaren pare. Itxita zeuden atiak; beriala idiki zituzten, eta mandua bere erlikiakin sartu zan Elizan eta, zuzen-zuzen aldare nagusiaren aurreraño juanik, belaunbikatu zan. Bizkar-ezurra ariñdu zioten arte, egoera artan egondu zan. Ezagutu zuten Jaungoikuaren gogua artatik, Santa Cruzko errespetuz aietxek onratzekua zala.\nAn egin zituzten mirari asko. Illtzera zijuazen unian, bost santu martiriak Alanquer-en agertu zitzaizkion andre Santxa erregeren arrebari, bakoitzak ezpata motz bat eskuan zuala, eta eman zioten martirio arengatik zerura zijuazen berri ona; nundik ere agindu zioten egingo ziotela Jaungoikuari orazio aren alde. Milla lareun ta lerogei ta baian, Aita Santu Sixto IV-garrenak San Franziskoren Ordenakuak izendatu zituan beste santuen artian.\nAndre Urraka erregiña bere eriotzako ordua noiz izango zan jakin nai zuanarekin ere, egiztatu zan santuen esana. Erregiña onen ill berria Jaungoikuak era onetan eman zion Santa Cruzko Kanonigu erregular bati. Santuen erlikiak eliza artan jarri zituztenetik denbora gutxira, ikusi zuan kanonigu ark gabaz koru guziya erlijiosoz betia, zeñak kantatzen zuten txit gozoki. Etzekian ez nundik sartu ziran, eta ez zergatik arkitzen ziran an. Aietako bati galdetu zion jakin nairik, eta erantzun zion: «Gu gera praile txikienen Ordenakuak: argi-argi egiten duan, guzien buruan daguan ori, da Franzisko, zuk ikustia ainbeste desiatu izan dezuna; eta beste bost gañerakuak baño argitasun aundiyagua botatzen dutenak, dira gure anai Marruekuetan martirizatuak, zeñen gorputzak arkitzen dira eliza onetan. Eta biali gaitu Jesukristo gure Jaunak Eliza ontara, erregiña Urrakagatik errezatzera, zeña ill da oraiñ; ta biali gaitu gure Ordena asko maitatu zualako. Nai izandu du Jaungoikuak zuk au ikustia, aren Aita espiritukua ziñalako». Ozta itz oek aditu zituan, jo zituzten etxe santuko atiak, eta utzi zioten ate-zaiari Erregiñaren ill berria.\nJaungoikuaren justiziak atxitu zituan Errege morua ta bere mendekuak. Eskuiko besua, zeñarekin artu zuan zimiterra, eta alderdi ura guziya burutik oñara, igartu zitzaion erregeri. Iru urtian etzuan zeruak urik eman, eta bost urtian izurriak ta gosiak asko jende ill zuten; dirudi egokitasunaz, Jaungoikuak bost martirien eriotza bengatzeko, bost urtian agertu ziela bere aserria.\nEtzan txikia izandu gure Aita-lenaren poza jakin zuanian bere semien eriotza. «Oraintxen bai, nezaketela esan, oiu egin zuan, gutxieneko badituztala bost anai txikienak». Milla bendizio bota ziozkan Alaquerko etxe santuari, nun ere prestatu ziran martiriorako. Bendizio ura beti ezagutu izandu da ugaria praile etxe artan, aditzera eman dutenez an bizitu izandu ziran askok.\nAnaia Bidal, inbidi santuarekin gelditu zana bidian, bere lagun-anaien azkena jakinta, ezinta geiago poztu zan eta ill zan andikan laster justuen eriotzarekin Zaragozan.\nSAN ANTONIO PADUAKUA\nZein miragarrizko moduan gure Jaugoikuak gauzak zuzentzen dituan beren azkenera! Nori biar zitzaion gogoratu, Marruekuetako bost santu martiriak juan zirala Coimbrako Santa Cruz-ko Kanoniguen etxe artara, ill ondorian, an zeukaten adiskide aundi baten billa? Adiskide aundiya diot, zeñak egunen batian biar zuan mundu guzian argi egin bere jakinduri ta santutasun Jaungoikozko zeloz betetakuarekin. Fernando zeritzan gazte ura. Tajo zan Portugalen Lisboako errian, milla eun ta larogei ta amabostgarren urtian. Bere gaztetasuneko garbitasuna ez zikintziagatik. amabost urtetan sartu zan Kanonigu erregularren Ordenan, San Bizenteko etxe santuan, Lisboa onduan. Beñ munduari agur egin zion ezkeroz, Fernandok etzuan traturik nai munduarekin, ta ikustera juaten zitzaizkion aidiak ere miñ ematen zioten, zeren naiago zuan artaz iñor ez oroitzia. Azkenik, aien juan-etorri sarrigiari bidia ebakitzeko, eskatu zuan baimena andik Coinbrako Santa Cruz-ko etxe-santura igarotzeko. Emen arkitzen zan Fernando, arara santu martirien gorputzak eraman zituztenian. Martirien zorionak piztu zuan gogo bizi bat, fede santuaren defensan berak ere bere odola ematekua. Gogorazio oetan arkitzen zan inbidi santu batekin. Coinbratik urbil arkitzen zan San Franziskoren Ordenako, Olivaresko San Antonio deitzen zioten, etxe santu bat. Bi erlijioso etxe artakuak juan oi ziran eskian Coinbrara. Egun batez Fernandok agertu zien ajen Ordenara igarotzeko asmua. Pozez erantzun zien San Franziskoren semiak: «Onelako egunerako egitzu egin biar diran prestamenak, eta etorriko gizaizkio». Beriala juan zan Fernando bere buru egiten zuanarengana; eskatu zion baimena San Franziskoren Ordenara aldatzeko. Nekez bada ere, iritsi zuan. Diot nekez; zergatikan asko nai zioten kanoniguak santua ta jakintsua zalako; pitxi ederra zan Fernando eta berentzat nai zuten.\nEgun markatuan San Franziskoren semiak juan ziran Coinbrara, eta Santa Cruz-ko Eliz artan eman zioten San Franziskoren Ordenako jantzi santua, kendurik Kanoniguena. Agur egiteko garaian esan zion kanonigu batek itz au Femandori: «Zuaz, zuaz, Fernando; agian Santu aundi egingo zera». Umill erantzun zion Fernandok: «Ori jakiten dezunian, zuk Jaungoikua alabatuko dezu». Orduan utzi zuan Fernandoren izena eta artu zuan Antoniorena. Au izan zan San Antonio Paduakua; ez Paduan, Italian, jaiua zalako deitua onela, baizik Paduan il zalako. San Antonio Paduakua jaio zan Portugalen, Lisboako erri aundiyan. Ogei ta seigarren urtian zijuan Antonio, San Franziskoren Ordenan sartu zanian. Jesukristoren fede santuagatik bere odola emateko desio bizi ura geituaz zijuakion egun batetik bestera. Laster eskatu zuan baimena, bere asmo ederra betetziagatik, Aprikara juateko. Baimena artu bezain aguro, jarri zan bidian. Eldu zan Aprikara, ta eritasun aundi batek jarri zuan ezertarako gauza etzala. Osasun obian jartzeko España biar zuan jo. Sartu ziran itsasuan Españarunz, eta ekaitz aundi batek, nola Españara eramango, bota zituan Siciliara. Ezagutu zuan Antoniok Jaungoikuak etzuala martiriorako artian diño arkitzen. Sicilian zeguala, jakin zuan denboraz izango zala Ordenako billera nagusia Santa Maria Aingeruenian; erabaki zuan aruntza juatia, bere Aita-lena ezagutuz.


Argitaratua: 2019-07-24 11:31\nJaien barruan tabernek duten paperaz eta garrantziaz jakitun, Elgoibarko Udaleko Ongizate Sailak tabernarientzako formakuntza mintegiak antolatu ditu, eta izena eman duten dozena bat tabernari egunotan ari dira formazio saioetan parte hartzen.\nLeire Rodriguezek irabazi du #gaztiakgerabarren logotipo lehiaketa\nArgitaratua: 2019-07-23 12:25\nMaalako Gune Askekoek azken urteetan ezaguna egin duten lelopean antolatu dute aurten ere Gazteen Eguna: #gaztiakgerabarren Logotipo Lehiaketa, eta Leire Rodriguez De Gabriel elgoibartarrak eginiko lana saritu dute.\nAuto gidarientzako ohar batzuk zabaldu ditu Mendaroko Udalak jaiei begira\nArgitaratua: 2019-07-23 11:08\nBihar iluntzean hasiko dituzte santanak Mendaron, eta gaur, jaiei begira, hainbat ohar zabaldu dituzte Udaletik auto gidarientzako.\nSan Bartolome jaietako egitaraua eta berrikuntza nagusiak aurkeztu ditu Elgoibarko Udalak\nArgitaratua: 2019-07-19 14:19\nAbuztuaren 22tik 31ra ospatuko diren 2019ko San Bartolome jaietako egitaraua aurkeztu dute Elgoibarko Udaleko arduradunek. 207.000 euroko aurekontuarekin, iaz baino 2.000 euro gutxiago, ehundik gora ekimen antolatu dituzte. Berrikuntzen berri ere eman dute, aniztasun funtzionala duten pertsonen beharrak asetzeko hartu dituzten erabakiak, esaterako.\nSan Pedro jaietan zozketatu zuten karretilak eta bono gastronomikoak badute jabea\nArgitaratua: 2019-07-16 14:05\nIdotorbeko San Pedro jaietan zozketatu zituzten bi sarietako zenbaki sarituen jabeak agertu direla jakinarazi dute jai batzordeko kideek.\nSantana jaietako bazkarietan izena emateko epea zabalik dago\nArgitaratua: 2019-07-12 09:39\nSantana jaiak ate joka dituzte mendaroarrek, eta badira izena eman beharreko zenbait ekintza. Kuadrillen Eguneko bazkaria da horietako bat eta 70 urtez gorakoentzako bazkaria beste bat.\nSanferminak gaur hasi dira Mendaron\nArgitaratua: 2019-07-05 13:04\nMendaron aurreratu egin dira sanfermin jaiak. Udalekuetako neska-mutilek gaur bota dute txupina udaletxeko balkoitik eta sanfermin txiki eguna ospatu dute, urtero ohi legez. Argazkiak barruan\nGiro onean joan dira aurtengo sanpedroak ere\nSan Pedro jaiak ospatuko dituzte asteburuan, Idotorben\nEhun lagun inguruk parte hartu zuten Mendaron San Joan suaren bueltako erritoan\n2019ko Trinitate jaiak, irudietan\nIkastolako haurren bertso-emanaldia izan da gaur Trinitate Eguneko ekitaldi nagusia Mendaron\nTrinitate jaietako egun handia dute gaur Mendaron\nTrinitateetako danborradak, irudietan\nBete-betea dator Trinitate jaien egitaraua\nSan Antonio jaiak ospatuko dituzte zapatuan Aiastian\nGaliziarren jaiak ospatuko dituzte asteburuan Maalako parkean


Bizirik irauteko, komunitatea - Bizkaiko Hitza\nBizirik irauteko, komunitatea\nGaldakaoko Elkarlaguntza Sarea 2017an sortu zen. Ordutik hainbat arazo azaleratu direla esan dute, eta irtenbiderako aukera bakarra “komunitatea” dela uste dute.\n2021, uztailak 23 Albisteak, Bidelagunak, Bizkaia, Gizartea 287\nKomunitatea, antolakuntza eta politizazioa: hiru balio horiek ditu oinarri Galdakaoko Elkarlaguntza Sareak. “Sare herrikoia da, eta kapitalismoak bultzatzen duen merkatuarekiko menpekotasunari buelta eman nahi diogu”, zehaztu du sareko kide Itxaso Perez Muruagak.\nEgoera horri buelta emateko giltza herritarren arteko komunitatea dela iruditzen zaie. Pandemiagatik iaz ezarritako itxialdian, antzeko sare edo talde gehiago sortu ziren, baina Galdakaoko Elkarlaguntza Sareak lehenago hasi zuen ibilbidea, 2017. urte inguruan. Eta oraindik ere sendo jarraitzen dute. Bestelako mugimendu sozialetan ibilitako hainbat kidek sortu zuten taldea, eta sistema kapitalistari aurre egiteko arnasgune gisa irudikatu zuten. “Kapitalismo patriarkalak dena hartzen du, eta lanaren eta diruaren menpekotasun horrek arlo guztietan eragiten du”. Arazoa “egiturazkoa” dela ikusirik, badakite irismena mugatua dela. “Guk badakigu txikitasunetik ezin dugula sistema osoa aldatu, baina funtsezkoa ikusten dugu zapalkuntza horren aurrean antolatzea eta politizatzea; ez dugu ikusten proiektu asistentzial moduan. Ulertu behar dugu zapalduen daudenak ez daudela horrela ausaz tokatu zaielako, baizik eta klaseetan oinarritutako sistema baten parte direlako”.\nBeharrizanak hainbat dira, eta askotarikoak. Asanblada irekien bitartez definitzen dituzte herritarren premiak eta horiei erantzuteko jardunak. “Elkarlaguntza Sarea oso handia da, eta, gero, hainbat azpitalde daude”. Guztira proiektu osoan 80 kide baino gehiagok parte hartzen dutela kontatu du Perezek. “Dena oso plurala eta irekia da; filosofia eta oinarri berdinen arabera egiten da lan, baina oso modu irekian”. Hiru lan lerro bereizi ditu: “Kipularen geruzak bezala azaltzen dugu guk”. Lehenengo geruza erosketa kolektiboena da; jarduera hori da jende gehien biltzen duena. “Biltegi bat daukagu; eguenetan irekitzen dugu, eta erosketa kolektiboak egiten ditugu bertan”. Biltegiko produktuek filosofia eta irizpide jakin batzuk bete behar dituzte: “Tokian tokikoa izatea, lan baldintza eta modu duinetan ekoitzia izatea, eta prezio eskuragarriak izatea”. Helburu argia du biltegikoak: “Supermerkatura ahalik eta gutxien joatea”.\nKipularen sakonagoko geruzan, ekoizpen komunalen jarduera dago: taldekide batzuen lursailetan auzolanak egiten dituzte. “Kideek komunitaterako utzi dute lurra, eta eguenetan eta domeketan auzolanak egiten ditugu; landatu, erein, ekoitzi… Bertako produktuak biltegira eramaten ditugu gero”. Baina elkarlanean lantzen duten lursailak fruitu gehiago ere ematen ditu, Perezen iritziz. “Nik asko gozatzen dut: naturarekiko harremana lantzen duzu, gure komunitateko kideekin ere harremanak estutzen dituzu… Lortzen dena ez da lan fisikoaren emaitza bakarrik”.\nEtxebizitza da taldeak duen beste borroka nagusi bat. Azken hilabeteetan lehentasunezko arazo bilakatu dela esan du. “Astelehenero biltzen dira biltegian. Jende asko gerturatzen da bertara, gehienak etorkinak, eta oso-oso egoera larrietan daude. Etxebizitza agentzietan arrazismo handia dago: ez dizkiete etxeak alokatzen. Lan handia dago egiteko etxebizitzaren auziarekin; esango nuke arazo larriena dela, konpontzeko zailena”.\nAzkenik, Eleak taldea dute, etxeko garbitzaileen laguntza kudeatzen duena. Konfinamendu garaian sortu zen azpitalde hori, eta ordutik andre horien eskubideak eta lan baldintzak hobetzeko laguntza eskaintzen dute. “Elkarlaguntzako kideak dira orain, eta harreman estua sortu da. Salaketak, ortuko lanak, asteburupasak eta beste hainbeste egiten dugu elkarrekin. Sare honek aurrera egiten laguntzen die, bakarrik ez daudela ikusteko”. Pribilegioetatik lagundu, hausnartu eta komunitatea eraikitzeko apustua egin dute: “Indibidualki ezin da; komunitatea sortzeko egiten dugu lan, komunitaterik gabe ez dago-eta etorkizunik”.\nCOVID-19ak leherrarazi duen krisiak gehiago eragin die zaurgarrienei, baina, epe luzera, leherketa hori aukera izan daitekeela uste du: “Eztanda honek erakutsi du arrazoia geneukala, konponbidea ez dela lehengo bizimodura itzultzea”. Komunitatearen kontzientziaren bitartez lanean jarraituko dute, kipularen azken geruzaraino heltzeko.


Photomuseum museoarentzat pertsonak proiektuaren erdigunean daude, horregatik, unitate honen bidez, gazteengana hurbildu nahi izan da modu didaktiko batez. Horrela, 3 unitatetan txertatutako hainbat jarduerak osatzen duten material honen bidez, unitate honetako partaideak argazkilaritzara orientatu eta hurbildu nahi dira. Eta guztia, beti ere, modu interaktiboan, parte-hartzailean eta ludikoan; talde-lanean, alegia.\nHorretarako, argazkilaritzaren munduan barneratzea proposatuko da, sormena landuz: irudi batean oinarritutako argazki artistiko bat sortuko da, argazkilarien azalean sartuta, argazki kamera historiko desberdinek zituzten ezaugarriak kontutan hartuta.\nBisitatu Photographo webgunea.


Gorka Torre – Guraso.eus\n2020-02-12\tGorka Torre\n2004 garren urtetik telebistarik gabe bizi naiz. Telebistak gizateriari ikaragarrizko kalteak egiten zizkiola aspalditik kontziente nintzen. Tresna honi buruzko kritikan sakontzeko ahaleginak…\n2019-02-20\tGorka Torre\nHasteko, antzinako idazkietan aipatutako hainbat ideia berriz gogoratuko ditut. Hezkuntza, helduek beren ondorengoei, sortzen diren unetik, baloreak, jakintzak eta gaitasunak helaraztea da,…\n2018-02-21\tGorka Torre\nHezkuntza, helduek beren ondorengoei, sortzen diren unetik, baloreak, jakitateak eta gaitasunak helaraztea da, giza talde baten kideak bilaka diten. Biziko hamaika…\n2017-04-13\tGorka Torre\nGuraso.eus egitasmoarentzat aitzineko idazkietan eskolari eta hezkuntzari buruz garatu ditudan ideien ildotik, nire iritziz, haurrei transmititu nahi dieguna, haurren hurbilekoek, bereziki gurasoek…\n2016-10-06\tGorka Torre\nGuraso.eusentzat idatzi nuen azken idazkiaren segida da hau, hasiera batean eskolari alternatiba den Bizi Toki espazio kolektiboarentzat idatzi nuena. Horra beraz ikerlari…\n2016-04-04\tGorka Torre\nOndoko lerroak, eskolari alternatiba den Bizi Toki espazio kolektiboarentzat eta interesatua den ororentzat idatzi ditut. Bizi Tokin dugun elikatzeko moldea, komunean ditugun…\n2015-11-09\tGorka Torre\nBizi Tokin margolaritzarako tailerra badugu non Arno Sternek aurkitutako Formulazioa gauzatzen dugun. Helduok margotzen dugu, baina aitzineko idazkietan idatzi dudanaren ildotik,…\n2015-07-20\tGorka Torre\nIdazki honen lehen partea, bertsolaritzari buruz egin dudan ikerketatxo bat da. Bigarrenean, bertsolaritzaren transmisioa hezkuntza herritarraren bidez aztertuko dut, eskolari alternatiba den…\n2015-04-20\tGorka Torre\nHasiera batean hitzez hitz berriz hartuko ditut hemen nere aitzineko idazkietako ideia garrantzitsu batzuk, eta ondotik euskal dantzaren adibidearekin irudikatuko eta egiaztatuko…\nEspazio kolektiboetako pertsonen arteko komunikazioaren zailtasuna\n2014-12-11\tGorka Torre\nGurasoak-en web orrian udaberrian eta udazkenean argitaratu nituen idazkietan, besteak beste haurren hezkuntza helburu duten espazio kolektiboen sortzearen beharra azpimarratzen nuen. Ondokoa…\n“Nahiz eta haurren beharrei gurasoek dieten arreta handiena ezarri behar, gure ustez haurren hezkuntza herri edo auzo baten herritar guziek bermatzea litzateke…\nHezkuntzaren bidez haurrei zer transmititu nahi diegu? Ez ote da beharrezkoa galdera honen inguruan heldu bakoitzak sakonki gogoetatzea? Ez ote du jende…


"Urteetako lanaren saria da" - Orio - Karkara.eus\n"Urteetako lanaren saria da"\nKarkara 2019-08-16 12:30\nOriotarrak garaipena ospatzen. (Euskotren liga/Aitor Arrizabalaga)\nBerria egunkariko kazetari Aitor Manterolak erreportajea egin du Orioko emakumezkoen traineruaren inguruan. Horretarako Nadeth Agirre patroiarekin eta Leire Alcala arraunlariarekin hitz egin du.\nBiak oroitu dira urteetan egindako lanaz, eta jardun luze neketsu horrekin lotu dute garaipen handi hau: "Azkenean iritsi zait sari handi bat, eta urteetan egindako lanaren saritzat hartzen dut", esan du Alcalak. "Oraindik ez dut barneratu liga hau irabazi dudanik ere", gehitu du. Agirreren buruak ere atzera egin du, oroitzapenen bila: "Duela hamar urtetik orain arte egindako guztia dago garaipen honen atzean".


Pixies - Wikipedia, entziklopedia askea.\n2004 - gaur egun\nPixies rock alternatiboko musika talde bat da, Bostonen 1986an sortua. Taldea 1993an desegin zen modu garratzean, baina 2004an berriro batu zen. Black Francis (ahots nagusia, gitarra elektrikoa eta gitarra akustikoa), Joey Santiago (gitarra elektrikoa), Kim Deal (baxua eta bigarren ahotsa), eta David Lovering (bateria ) izan dira taldearen kideak hasieratik. AEBetan arrakasta apala lortu bazuten ere, Erresuma Batuan eta gainerako Europan ospetsuagoak bilakatu dira, nahiz eta ez duten arrakasta luzeegia erdietsi musikaren korronte nagusian.\nTaldearen estiloa punkean eta indie rockean oinarritzen da, eta, oso melodikoa izan arren, narritagarria izan daiteke. Black Francisek sortzen ditu taldearen letra gehienak, eta haren ukitu etsigarria eta ahuenezkoa nabaria da. Oso maiz, kanta kriptikoak idazten ditu ezohiko gaiei buruz -UFOak edo surrealismoa, esate baterako-. Taldearen kanta ugarik desoreka mentala, Bibliako irudi bortitzak eta oinaze fisikoa dituzte hizpide.\nTaldea sarri hartzen da rock alternatiboaren 1990eko hamarkadako loraldiaren aitzindaritzat, nahiz eta desegin ziren hartze horrek ekar zekizkien onurak jaso aurretik. Nirvanako Kurt Cobainek berak aitortu zuen gauza asko zor zizkiola Pixis-i. Beste talde alternatibo batzuek antzeko aitorpenak eginda, Pixisen ospea nabarmenki hazi zen desegin eta ondoko urteetan.\n↑ Stephen Thomas Erlewine, American Alternative Rock/Post-Punk Allmusic.com-en \n↑ Stephen Thomas Erlewine, Pixies-en biografia Allmusic.com-en \n↑ Kurt Cobain on Pixies and The Breeders, Melody Maker-en \n↑ Jean-Michel Biel eta Christophe Gourraud, Homages to the Pixies, \nMultimedia: Pixies (band)\nISNI: 0000 0001 0942 6540\nBNF: 13905822v (data)\nAmeriketako Estatu Batuetako musika taldeak\nAmeriketako Estatu Batuetako rock musika taldeak\n1980ko hamarkadako musika taldeak\n1990eko hamarkadako musika taldeak\n2000ko hamarkadako musika taldeak\nOrriaren azken aldaketa: 3 apirila 2022, 04:49.


Arrigorriagako trenbideen konponketek auzokideen kexak piztu dituzte | Geuria\nArrigorriagako trenbideen lanak gauez egin dituzte, trenen zirkulazioaren frekuentzia askoz txikiagoa delako, eta herriko zenbait auzotarren ondoeza piztu dute, zarata horren zergatia ulertzen ez zutelako.\nMerkantzia tren bat, Ugaoko geltokiko lanetatik igarotzen // Geuria\nPasa den urteko urrian ADIFek Arrigorriaga eta Ugaoko tren azpiegituren konponketei ekingo ziola iragarri zuen, Iparraldeko Azpiegiturak eta Trenbideak Tratatzeko Planean. Arrigorriagako lanak bukatu badituzte ere, makinak Ugaoko azpiegituran ikus daitezke. Arrigorriagako trenbideen lanak gauez egin dituzte, trenen zirkulazioaren frekuentzia askoz txikiagoa delako, eta herriko zenbait auzotarren ondoeza piztu dute, zarata horren zergatia ulertzen ez zutelako. Ondorioz, Arrigorriagako Udala ADIF enpresarekin kontaktuan jarri zen, kaltetuen kexak jakinarazteko. Ugaon, aldiz, eguneko lanak egiten ari dira eta momentura arte ez da arazorik egon bertako auzotarrekin.\nBalastoa mugitzeko makinak, Ugaon // Geuria\nArrigorriagako geltokiari dagokionez, 3. eta 5. trenbideak birgaitu dituzte eta Ugaon 1, 2 eta 3 trenbideen konponketen azken ukituekin dabiltzate, 5 eta 7 trenbideak desagertuko direlako. Horietan, trenbide zaharrak ordezkatuko dira, balastoa kendu (trenbidea eusten duen harria), trenbide-plataformaren tratamendua, trenbide berrien instalazioa, desbideraketen berrikuspena eta tratatutako guneen nibelazio eta alineazio lanak egingo dituzte.\nMoztutako trenbidea, Ugao eta Arrankudiaga artean // Geuria\nArrigorriagako gaueko lanek sortutako zaratek zenbait auzotarren kexak piztu ditu eta harremanetan jarri ziren Arrigorriagako Udalarekin: “Lan handiak izan genituen Arrigorriagako geltokian, katenaria moztea barne”, azaldu du Jose Olivares Ballesteros Arrigorriagako Udal Arkitektoak. “Uztaileko hainbat gauetan zehar zarata handia egin dute trenbidetako makinek eta horrek Arrigorriagako hainbat auzotarren kexak piztu zituen”. Auzotarrek zarata horien azalpenen bila jo zuten Arrigorriagako Udalera, eta Udalak kexa horiek ADIF enpresari bideratu zizkien, auzotarrei lanen nondik norako guztiak azaltzeko. Olivaresek azaldu du era honetako lanak Arrigorriagan egiteko gauak aproposagoak direla, “trenbide trafiko gutxiago dagoelako”.\nLan hauetarako 446.091 euro bideratu dituzte guztira (BEZa barne) eta lau hilabeteko lanak estimatu zituen ADIFek obren hasieran amaitutzat emateko. Proiektuaren iragarpena egin zenean lan guztiak gauez burutuko zirela adierazi zuen ADIFek prentsa ohar baten bidez: “Lanak gaueko ordutegian egingo dira, tren-zerbitzuarekin arazorik ez izateko. ADEIFek lan hauek sor ditzakeen eragozpenengatik barkamena eskatu nahi die auzotarrei eta euren ulermena aldez aurretik eskertu nahi die”.\nBalastoa mugitzeko makina, Ugaoko trenbideetan // Geuria\nArrigorriaga eta Ugaoko trenbideak konpontzen hasiko da Adif\nSailkatuta: Adif, Arrigorriaga, Portada, Trena, trenbideak, Ugao\nBilbao-Bilbao bizikleta martxa Etxebarritik, Basauritik eta Galdakaotik igaroko da igandean


3.8.- Hiri-antolamenduko Plan Orokorraren behin betiko onarpenaren testu bateratua | Bergarako Udala\nPlan Orokorraren behin-behineko Testu Bateratua EAEko Lurralde-Antolamendurako Batzordera bidali zen, 2/2006 Legearen 91. artikuluan aurreikusitako txostena eman zezan. Ingurumen eta Lurralde-Antolamenduko Sailera ere bidali zen, Plan Orokorraren Ingurumen-Eraginari buruzko behin betiko txostena eman zezan, uztailaren 22ko 183/2003 Dekretuan ezarritakoaren arabera.\nLurralde Antolamendurako Batzordeak martxoaren 13an egin zuen bilera, eta bertan hartutako erabakiaren ziurtagiria martxoaren 18an eman zuen. Erabaki horrek, 5. puntuan, honakoa xedatu zuen:\nDokumentuaren Testu Bateratua idatzi beharko da; bertan, erabaki honek zehaztutako guztia bete beharko da, eta plangintzako dokumentu guztiak betetze horren eraginez sortutako aldaketetara egokitu beharko dira.\nErabakiaren 6. puntuak honela dio:\nLurzoruari eta Hirigintzari buruzko 2/2006 Legearen Lehen Xedapen Gehigarriaren 3. puntuak Batzorde honi buruz xedatzen duenaren ondorioetarako, txosten honetako baldintzak betetakoan espedientea behin betiko onartu ahal izango da, Batzordeak beste txostenik eman beharrik gabe.\n7. puntuak dioenez, honakoak ere bidali zituzten: Eusko Jaurlaritzako hainbat sailek egindako txostenak, eta Udalak sustatutako “Bergarako Hiri-Antolamenduko Plan Orokorra”-ren Ingurumen-Eraginari buruzko behin betiko txostena (Ingurumen eta Lurralde-Antolamenduko Saileko Ingurumeneko Sailburuordeak 2009ko martxoaren 12an eman zuen Ebazpenaren bidez emandakoa).\nEAEko Lurralde-Antolamendurako Batzordeak hartutako erabakiaren ziurtagiriari erantzunez, Bergarako Hiri-Antolamenduko Plan Orokorra behin betiko onartzeko Testu Bateratua idatzi da. Bertan, honako puntuak aldatu dira:\n1.- Lurralde-Antolamenduaren alorrean:\nIngurune Fisikoa: Dokumentua Lurralde-Antolamenduaren Artezpideetara (LAA/DOT artezpideetara) eta Lurraldearen Zatiko Planera (LZP planera) egokitu da, bai lurzoru urbanizaezinean kategoriak eta erabilerak ezartzerakoan, bai LZP planean bereizitutako intereseko eremuak kokatzerakoan.\nEremu bakoitzaren Hirigintza-Fitxan, ibai-ertzetik hasita gutxienez errespetatu behar diren atzera-tarteak zehatz mehatz jaso dira, EAEko Ibaiertzak eta Errekaertzak Antolatzeko Lurraldearen Arloko Planak xedatzen duena betez.\nAzpiegiturak eta Zerbitzuak: Lurraldearen Zatiko Planak errepideko garraiorako instalazio osagarri batzuk aurreikusten ditu; eta horiek S-1 sektorean kokatzeko aukera jasota gelditu da sektore horren Hirigintza-Fitxan.\nEspazio libreak eta ekipamenduak: Planoetan azaltzen diren Espazio Libreen Sistema Orokorrak Lurzoruari eta Hirigintzari buruzko 2/2006 Legeak agintzen dituen hiriko berdegune eta parkeen dotazio publikoa bermatzeko modukoak dira.\nEra berean, Hezkuntza, Unibertsitate eta Ikerketa Sailaren idatzian Martinez Irala eta San Martin Agirre ikastetxeei buruz dagoen proposamena ere jaso da.\nBizitegitarako eta jarduera ekonomikoetarako kokapenak: Grafismo ezberdina erabili da hiri-lurzoru finkatua eta finkatugabea adierazteko. Horretaz gain, Hirigintza-Fitxa bakoitzean ere bereizten da eremu bakoitzari zein kategoria dagokion.\nS-7 sektoreko eraikigarritasuna egokitu egin da, 2/2006 Legeak agindutako gutxienekoa lortu ahal izateko.\n2.- Uren alorrean:\n2009ko otsailaren 3ko txostenean berariaz adierazten diren Hirigintza-Fitxak aldatu egin dira eta txostenaren arabera egokitu dira.\nS-5 sektoreari buruz, berriz, Plan Orokorraren gainean EAEko Lurralde-Antolamendurako Batzordeak hartu zuen erabakiak honela dio: S-5 sektoreak bere eremuko zati handi batean uholdeak 100 urteko aldian berriz gertatzeko arriskua du eta, horrenbestez, bertan ezin da industria-erabilerarik jarri.-\nErabakia hartu aurretik izandako hainbat bileratan, Udalak argi utzi zuen zein zen erabaki horren oinarria: 2002. urteko azaroan Cinsa enpresak Eusko Jaurlaritzarako egin zuen azterlan bateko informazioa, hain zuzen. Baina data horretatik aurrera, S-5 sektorearen ondoan, Deba ibaiaren ibilguan behera, A-43 area garatu da. Eusko Jaurlaritzako Ingurumen eta Lurralde Antolamendu Saileko Uren Zuzendariak, 2007/08/24an emandako ebazpenaren bidez, A-43 areako Urbanizazio-Proiektuaren lanak burutzeko baimena eman zuen, eta ebazpenak hitzez-hitz honakoa jasotzen du: “Ertzean dauden pabilioi eta azpiegitura guztiak eraitsiko dira, eta baita Mekolalde zubiaren eskuinaldeko zubi-branka osoa ere. Gainera, profila berrituz, forma borobilak emanez eta bertako espezieak landatuz, urbazterraren berezko egoera berreskuratuko da.” Jarduketaren barruan, zubia bota eta, horren ordez, oinezkoentzako pasabide bat egingo da, ibilguaren gainean inongo euskarririk jarri gabe. Jarduketa horri esker, A-43 areako lursailen urperagarritasun-kota alde handiz gutxitzen zen, eta horrek ahalbideratu zuen dagoeneko eginda dauden urbanizazioa eta eraikuntza burutu ahal izatea. Jarduketa berberarekin, ibaian gora dauden lursailen urperagarritasun-kota ere jaitsi egin da, S-5 sektorean esate baterako.\nNarbaizako zubi zaharra bota ondorengo urperagarritasun-parametroak kontuan hartuta eraiki zen Gorostola pareko zubi berria. Zubi berri hori inguru honetan eraiki den Ur-Araztegira joateko sarbidea da eta, etorkizunean, dagoeneko eginda dauden A-43 eta A-54 areetako industria-eremuetarako sarbidea ere izango da, eta baita S-5 sektore berrirako ere, behintzat GI-627 errepidetik zubi berrira sartzeko lotunea hobetu bezain pronto.\nHorregatik guztiagatik, Uraren Agentziak —Udalak emandako argibideak jaso ondoren— S-5 sektorean jarduera ekonomikoak garatzeko aukera eman zuen, betiere sektoreak hartzen dituen lursailek uholde-arriskurik ez dutela justifikatzekotan.\n3.- Kultura Ondarearen alorrean:\nBai area eta sektoreen Hirigintza-Fitxetan, bai Plan Orokorreko Katalogoan, aurretik ezarritako kategoriak aldatu egin dira; eta horretarako, Eusko Jaurlaritzako Kultura Saileko Kultura Ondareko Zuzendaritzak emandako txostenean agindutakoari zorrotz jarraitu zaio.\n4.- Landa-Garapenaren alorrean:\nLurzoru urbanizaezinean aplikatu beharreko arauen artean honako betebeharra sartu da: abeltzaintzako ustiategietan, Eusko Jaurlaritzaren uztailaren 6ko 141/2004 Dekretuan ezarritako baldintza eta arau teknikoak, higieniko-sanitarioak eta ingurumenekoak bete behar izatea; era berean, Plan Orokorrak jasotako beste edozein araudi-zerrendan, Dekretu hau espresuki aipatu beharko da.\nIngurumen-Eraginari buruzko behin betiko txostenari buruz, berriz, txosteneko 2.4 puntuan lurzoru urbanizaezineko mugaketari eta kalifikazioari buruz ezarritako Ingurumen-Alderdiak jaso ditu Testu Bateratuak.\nTxostenak proposatzen duen moduan S-7 sektorea bertan behera uzteari buruz, ordea —sektorearen Hirigintza-Fitxan sakonago jasotzen den bezala—, Bergarako Udalak, Plan Orokorra behin betiko onartzeko organo eskuduna den aldetik, S-7 sektorea mantentzearen aldeko jarrera hartu du, betiere bertako eraikigarritasuna Lurzoruari eta Hirigintzari buruzko 2/2006 Legearen parametroetara egokitu ondoren. Hona hemen mantentzearen aldeko arrazoiak:\nBergararako proposatzen den antolamendu-ereduaren baitan —dokumentuaren Memoria honetako Antolamendu-Ereduan jasotzen den bezala—, udalerriko erdigunetik kanpo dauden auzoak indartu eta garatzea dago. Indarrean dauden Planeamenduko Arau Subsidiarioek, orduan ere, Osintxu eta Angiozar auzoak finkatzeko eta kontrolpean garatzeko jarduketa batzuk proposatzen zituzten, auzokideek eurek egindako eskaeretatik abiatuta. Gaur egun, jarduketa horiek burututa daude. Urte batzuetatik hona, halaber, Uberako auzokide batzuk Udalaren aurrean eskatzen ari dira euren auzoan ere finkatze- eta garatze-jarduketak susta daitezen, bertan dagoen eskariari ere erantzuteko.\nIngurumenaren gaineko eraginari buruzko txostenak oinarri gisa erabili dituen arrazoietako bat hau da: auzoa Bergarako erdigunetik urrun dagoela; baina argudio hori bera Osintxu eta Angiozar auzoetarako ere aplikatu ahal izango litzateke, Ubera dagoen antzeko distantziara edo urrunago daude-eta. Burutu diren jarduketen ondoriozko errealitateak egiaztatzen bide duenez, eskari sozial bati erantzutzen badiote eta behar bezala kontrolatzen badira, horrelako jarduerak auzoak sustatzeko egokiak dira. Uberako auzokideen eskaera hau aspalditxotik dator, eta horrexegatik izapidetu zuen Udalak lehen aipatu den Arau Subsidiarioetako Aldaketa Puntuala, Foru Aldundiak behin betiko onartu ez zuena. Auzokideen eskari horri erantzutera dator Plan Orokorra, udalerriko ikuspegi orokor baten barruan.\nBehin Betiko Txostenean azaltzen denaren arabera, sektorea garatzeak landa-paisaian izan dezakeen eraginari buruz, berriz, agerikoa da Foru Aldundiak agintzen duen saihesbide berriak landa-izaera eraldatzean izan dezakeen eragina askoz ere handiagoa izango dela sektorea garatzeak eragin dezakeena baino. Ingurumen-txostenak berak aitortzen duenez, sektorearen antolamendua gaur egungo erdiguneari nolabait jarraipena emateko planteatzen da.\nPlan Orokorrak planteatzen duen bezala, saihesbidearen trazatuak sektoreko lurzoru sailkatua inguratzen du. Sektorea kentzen bada, ordea, tarte huts bat sortuko da hirigunearen eta saihesbideko mugaren artean, hau da, helburu garbirik gabeko espazio bat; izan ere, errepide berriak eragingo lukeen etendurak zeharo mugatuko luke lursail horietako nekazaritza-erabilera.\nIngurumenaren gaineko Eragina Baterako Ebaluazio-Prozedura arautzen duen uztailaren 22ko 183/2003 Dekretuaren 24. artikuluak dioena betez, hartutako erabakiari buruzko adierazpena Gipuzkoako Aldizkari Ofizialean argitaratuko da, plana behin betiko onartzen duen ebazpenarekin batera.\n‹ 3.7.- Hiri-antolamenduko Plan Orokorraren behin-behineko onarpenaren dokumentua gora 4.- Lurzoru-politika bat erabakitzeko, premiak zehaztu beharra ›


"Pentsio duinen" aldeko manifestazioa Bilbon - - Uriola.eus\n"Pentsio duinen" aldeko manifestazioa Bilbon\nPentsionistak Martxan 2018-02-23 11:12\nMilaka pentsiodun batu ziren atzo Bilbon pentsio duin bat aldarrikatzeko. Antolatzen diren protestetan, elkarretaratzetan eta manifestazioetan gero eta jende gehiago biltzen ari da.\nMilaka pertsona bildu ziren atzo Bilbon pentsio duinak eskatzeko nahiarekin. %0,25eko igoera ez da nahikoa, eta horrela ikusi zen atzoko manifestazioan. Pentsionistak kalera irten dira berriro beraien aldarrikapenekin. Hau da irakurri zuten komunikatua:\nBizkaiko Pentsionisten komunikatua\nGaur, hemen, milaka pertsona irten gara kalera, Donostian egin duten antzera eta arratsaldean, Gasteizen, Iruinan eta Estatuko beste hainbat lekutan egingo duten bezala\nHemen gaude gure nazka eta gogaimena adierazteko. Adarra jotzen digute, irainduak sentitzen gara, pentsioak %0,25eko miserian igotzen dizkigutenean. Gainera 2022ra arte horrelako igoerak ezarriko dizkigutela diote. Horren ondorioz, gure erosmen-ahalmenaren galera %10era iritsi daiteke. Gobernuak, aurreikusi dituen neurriak ezartzen baditu, are gogorrago izango da belaunaldi gazteentzako, pentsioen murrizketa handia izango baita.\nJasan ezina da Fátima Ministrari entzutea, bere Gobernuari esker, ez dugula erosmen ahalmenik galdu.\nGezurretan dabil esaten digunean, pentsioak bere horretan mantendu daitezen, ezin digutela gehiago igo. Estatuko aberastasun mailak, dagoeneko 2008ko egoera gainditu du. Bankuen irabaziak eten gabe gorantz doaz eta enpresa handien ordainketak %15ean igo dira.\nPentsio publikoen mozketak, aspaldian hasitakoak dira eta susmo handiak ditugu, ez ote diren beraien aurkako azken kolpea prestatzen ari,.kontutan hartuta miseriarantz bultzatzen dituztela.\nOnar ezazue, behingoz, hainbat lan-erreformen ondorioz, soldatak ere jaitsi dituzuela, prekarietatea eta aldibatekotasuna ezarri duzuela eta hori dena, enpresarien mesederako egin duzuela, langileen pobrezia areagotuz eta kotizazioak gutxituz, guzti horrek, pentsioen kutxa era bat ahuldu duelarik.\nKen itzazue mozorroa eta onar ezazue zein den zuen azken asmoa, hau da, Seguritate Sozialaren pribatizazioa, Pentsioen pribatizazioa eta EPSVak bultzatzea, hori dena, noski, finantza eta aseguru etxeen onerako.\nGuzti hori dela eta, duela aste batzuk, Bizkaiko, Hego Euskal Herriko eta Estatuko hainbat udaletxeren aurrean, elkarretaratze handiak egiten ari gara eta gaur, Bilbon. bezala leku askotan, milaka gara pentsio publiko duinen alde kalera irten garenok. Ozen esan behar dugu 480€ko alargun baten pentsioa ez dela batere duina, ezta 700€ko diru sarrerekin EAEn bizi diren 170.000 pentsiodunen egoera, horietariko erdiak Bizkaian eta gehienak emakumeak.\nPentsioen eros ahalmenaren balioa KPIaren arabera gaurkotzea aldarrikatzen dugu eta gutxieneko pentsioa 1.080€koa izatea.\nAurrera lagunok. Jarrai dezagun mobilizazio bidetik geure helburuak lortu arte. Jarrai ditzagun astelehenetako BIlboko Udaletxe aurrean eguerdiko 12etan elkartzen eta herrietan zuek antolatutako ordu eta lekuetan.


COVID-19ak eragindako osasun krisiak nahas-mahas egina utzi zuen norbera babesteko ekipamenduen (NBE) eta pandemiari aurre egiteko behar diren gainerako osasun produktuen merkatua. Krisiaren hasieran, izan ere, zailtasun ugari izan ziren osasun produktuen merkatuan, eta eskua sartu behar izan zen.\nAdinekoen, desgaitasuna dutenen, gaixotasun mentala dutenen eta adingabeen egoitzen esparruan ere, NBE-en faltak zailtasun asko ekarri zituen zentroetan kasu positiboak eta/edo sintomak zituztenenak handitu zirenean. Pandemiaren lehendabiziko hilabeteetan, Osasunbidea-Nafarroako Osasun Zerbitzuaren ardura zen materiala hornitzea, osasun etxeen bidez, egoitza-zentroei.\nModu osagarrian eta premia larrien aurrean, Eskubide Sozialetako Departamentua, beste entitate batzuekin koordinatuta (Erizaintzako Elkargoa, Foruzaingoa, Guardia Zibila...) hasi zen zentroei materiala ematen (FPP2 maskarak, lan-jantziak, mantalak, eskularruak, babes-pantailak), betiere Osasunbideak eman behar zuena osatzeko.\n2020ko uztailaren 1etik aurrera, Osasun Departamentuak utzi zion zentro soziosanitarioen katalogoan sartutako materialak zentro soziosanitarioei emateari, 1217/2018 Ebazpena betez, eta pandemiaren lehendabiziko olatuan norbera babesteko eman zituen beste produktu batzuen hornidura egiteari ere utzi zion.\nOrdutik aurrera, egoitza-zentroen erantzukizuna izan zen ohiko arreta emateko oinarrizko babes materiala hornitzea (eskularruak eta maskara kirurgikoak).\nPertsonen Autonomiarako eta Garapenerako Nafarroako Agentziaren Kontingentzia Planean, zeina 2020ko uztailean egin baitzen, jaso zen nahitaezkoa zela egoitza-zentroek norbera babesteko ekipamenduen stock-a izatea beren funtzionamendua hilabete batez bermatzeko adina NBErekin, kasuen kopuruak gora egiten bazuen.\nEskubide Sozialetako Departamentuak egin du babesteko ekipamenduen hornidura, zeinak beharrezkoak baitira arreta emateko kasu susmagarriei edo COVID-19aren kasuei eta/edo isolamendua egiteko egoitzaren barnean.\nAurreikusten den hornidura, gutxi gorabehera, 6 ekipamendukoa da ukitutako erabiltzaile eta egun bakoitzeko, erabili eta botatzeko materialaren kasuan. Kopuru hori doitu beharko da asko baldin badira ukitutako egoiliarrak.\nPertsonen Autonomiarako eta Garapenerako Nafarroako Agentziak balorazio bat egiten du zentro bakoitzaz, profesionalez eta izandako kasuez biltegiaren hornidura egiteko.\nHonako hau da orain arte egindako horniduren materiala: FFP2 maskarak edo IIR motako maskara kirurgikoak, begietarako babesak/aurpegirako pantailak eta mantalak/mandar iragazgaitzak/lan-jantziak, erabili eta botatzekoak nahiz berriz erabiltzekoak. Material horrek ordezten du zentroetako stock-etik hartzen dena, egoitzek beti izan dezaten agerraldi bati aurre egiteko moduko biltegi bat.\nSistema hori funtzionamenduan egon den sei hilabetean, gabeziak agertu dira logistikaren eta giza baliabideen aldetik; horren ondorioz, komenigarritzat jo da sistemak aukera ematea zentroei modu autonomoan egiteko beharrezko materialaren erosketa eta hornidura, beren premiei heltzearren kasu positiboen aurrean edo isolamendu beharren aurrean.\nHorrenbestez, deialdiaren xedea da COVID-19ak eragindako krisiak egoitza-zentroei ekarritako gastua osatzea, eta horretarako, norbera babesteko ekipamenduen erosketa finantzatuko zaie adinekoen, desgaitasuna dutenen, gaixotasun mentala dutenen eta adingabeen zentroei, zentro horietako erabiltzaileen COVID kasuei eta/edo kontaktu hurbilei arreta ematen dieten profesionalek erabil ditzaten.\nHorretarako, laguntza bat emanen zaie egoitza-zentroei 2021eko ekitaldian FFP2 maskarak, begietarako babesak, babes mantalak eta txanoak erosteko, agente patogenoaren transmisio eta kutsatze arriskua murritz dadin. 250 euro emanen dira COVIDa duen pertsona bakoitzeko eta/edo sintomengatik edo kontaktu hurbila izateagatik isolamendu beharra duen pertsona bakoitzeko, zentroan arreta ematen bazaio eta hori gertatu bada deialdi hau Nafarroako Aldizkari Ofizialean argitaratu eta biharamunetik 2021eko urriaren 31ra bitarte.\nNafarroako Gobernuak, 2021eko otsailaren 24an egin bilkuran, baimena eman dio Eskubide Sozialetako kontseilariari 2021ean banakako ebaluazioaren araubidean dirulaguntzak emateko adinekoen, desgaitasuna dutenen, gaixotasun mentala dutenen eta adingabeen egoitza-zentroei norbera babesteko ekipamenduak eros ditzaten profesionalentzat, COVID kasuei eta/edo kontaktu hurbilei arreta ematearren.\n1. 2021eko dirulaguntzen deialdia onestea adinekoen, desgaitasuna duten pertsonen, gaixotasun mentala dutenen eta adingabeen egoitza-zentroek norbera babesteko ekipamenduak eskura ditzaten profesionalentzat, COVID kasuei eta/edo kontaktu hurbilei arreta emateko, foru agindu honen I. eranskineko oinarrien arabera.\n2. 181.590,00 euroko gastua baimentzea, 2021eko gastuen aurrekontuko “COVID-19a. NBEak erosteko laguntzak irabazi-asmorik gabeko entitateen egoitza-zentroentzat” izeneko 900005 93100 4819 231000 partidaren kargura, eta 118.410,00 euroko gastua baimentzea 2021eko gastuen aurrekontuko “COVID-19a. NBEak erosteko laguntzak egoitza-zentro eta irabazi-asmoa duten entitateentzat” izeneko 920005 93100 4709 231000 partidaren kargura, foru agindu honen ondoriozko konpromisoei heltzeko.\nEskaera guztiei erantzuteko aurrekontu nahikorik ez badago, baimendutako gastua handitzen ahalko da, 300.000 euro gehituz, gehienez, dagozkion aurrekontu gehikuntzen bidez. Zenbateko hori erabili ahal izateko, kreditu gehigarria baimendu beharko da Dirulaguntzei buruzko azaroaren 9ko 11/2005 Foru Legearen 31. artikuluan adierazten diren egoeraren bat gertatzen delako. Gastu gehigarriaren igoera baimendu eta argitaratzeak ez dakar eskaerak aurkezteko beste epe bat irekitzerik, ezta ebazpena eman eta jakinarazteko gehieneko epearen kontaketa berriz hasterik ere.\n4. Foru agindu honek ez du administrazio bidea amaitzen, eta haren aurka gora jotzeko errekurtsoa jar daiteke, Nafarroako Gobernuari zuzendua, hilabeteko epean, argitaratu eta biharamunetik aitzina.\n5. Foru agindu hau igortzea, behar diren ondorioak izan ditzan, Idazkaritza Tekniko Nagusiko Kontabilitate Zentrora, Inbertsio, Obra eta Hornidura Atalera eta Dirulaguntzen Datu Base Nazionalera.\nIruñean, 2021eko martxoaren 11n.–Eskubide Sozialetako kontseilaria, M.ª Carmen Maeztu Villafranca.\n2021eko dirulaguntzen deialdia adinekoen, desgaitasuna duten pertsonen, gaixotasun mentala dutenen eta adingabeen egoitza-zentroek norbera babesteko ekipamenduak eskura ditzaten profesionalentzat, COVID kasuei eta/edo kontaktu hurbilei arreta emateko. Oinarriak\nLehendabizikoa.–Laguntzen deialdiaren xedea.\nDeialdi honen xedea da norbera babesteko ekipamenduen erosketa finantzatzea adinekoen, desgaitasuna dutenen, gaixotasun mentala dutenen eta adingabeen egoitza-zentroei, zentro horietako erabiltzaileen COVID kasuei eta/edo kontaktu hurbilei arreta ematen dieten profesionalek erabil ditzaten.\nHorretarako, laguntza bat emanen zaie egoitza-zentroei 2021eko ekitaldian FFP2 maskarak, begietarako babesak, babes mantalak (erabili eta botatzekoak edo berriz erabiltzekoak) eta txanoak erosteko, agente patogenoaren transmisio eta kutsatze arriskua murritz dadin.\nGuztira, 300.000 euro bideratuko dira helburu horretara 2021eko ekitaldian. Horietatik, 181.590,00 euro izanen dira “COVID-19a. NBEak erosteko laguntzak irabazi-asmorik gabeko entitateen egoitza-zentroentzat” izeneko 900005 93100 4819 231000 partidaren kargura, eta 118.410,00 euro, berriz, “COVID-19a. NBEak erosteko laguntzak irabazi-asmoa duten entitateen egoitza-zentroentzat” izeneko 920005 93100 4709 231000 partidaren kargura.\nZenbat eskaerak betetzen dituzten baldintzak ikusita, eta kreditu erabilgarririk baldin badago aurrekontuko partidetan, deialdirako diru kopurua handitzen ahalko da, Eskubide Sozialetako kontseilariaren foru agindu bidez.\nDeialdi honetan aurreikusitako laguntzak eskatzeko, COVID kasuei eta/edo sintomengatik edo kasu positibo baten kontaktu hurbila izateagatik isolamendu beharra dutenei arreta ematen dieten egoitza-zentroek baldintza hauek bete behar dituzte:\na) Baimena izatea Nafarroako Foru Komunitatean adinekoen, desgaitasuna dutenen, gaixotasun mentala dutenen eta adinegabeen egoitza-zentro gisa.\nb) Arreta ematea COVID kasuei eta/edo sintomengatik edo kasu positibo baten kontaktu hurbila izateagatik isolamendu beharra dutenei, eta horien berri behar bezala ematea Eskubide Sozialetako Departamentuari kasuen segimendua egiteko ezarritako Report-en bidez, deialdia Nafarroako Aldizkari Ofizialean argitaratu eta biharamunetik 2021eko urriaren 31ra arte.\nc) Tributu arloko betebeharrak eta Gizarte Segurantzarekikoak eguneratuta edukitzea.\nLaguntzan, 250 euro emanen dira COVIDa duen pertsona bakoitzeko eta/edo sintomengatik edo kontaktu hurbila izateagatik isolamendu beharra duen pertsona bakoitzeko, zentroan arreta ematen bazaio eta hori gertatu bada deialdi hau Nafarroako Aldizkari Ofizialean argitaratu eta biharamunetik 2021eko urriaren 31ra bitarte.\nAgerralditzat hartzen da zentro batean lehendabiziko kasu positiboa agertzen denetik zentroak isolamendua behar duen kasurik ez duen arteko aldia.\nAgerraldien kasuan, laguntzaren zenbatekoa ez da inola ere 5.000 eurotik gorakoa izanen agerraldi eta zentro bakoitzeko.\nPertsona bat isolamenduan badago eta gero positiboa ematen badu, kasu bakartzat joko da laguntza eskatzeko orduan.\nEskaerak aurkezteko epea deialdi hau Nafarroako Aldizkari Ofizialean argitaratu eta biharamunean hasiko da, eta 2021eko urriaren 31n bukatuko.\nInteresa duten egoitza-zentroek eskaera bat aurkeztu behar dute, horretarako prestatutako ereduaren araberakoa (Nafarroako Gobernuaren web-orrian egonen da eskura), agerraldia edo isolamendu beharra duten pertsonen egoera bukatu ondoan.\nEskaera horiek telematika bidez aurkeztuko dira, ondotik zehazten den dokumentazioarekin batera, Nafarroako Gobernuaren erregistro orokor elektronikoaren bitartez, dirulaguntza kudeatzen duen administrazio unitateari zuzenduta:\na) FFP2 maskarak, babes mantalak (erabili eta botatzekoak edo berriz erabiltzekoak), begietarako babesak (betaurrekoak edo pantailak) eta txanoak erostearen fakturak. Faktura 2021ean egina egonen da, entitate eskatzailearen izenean, eta bete beharko du fakturazio betebeharrak arautzen dituen erregelamenduan ezarritakoa (apirilaren 10eko 23/2013 Foru Dekretua). Fakturaren zenbatekoa izanen da, gutxienez, dirulaguntzaren zenbatekoa adinakoa.\nb) Faktura horien ordainagiriak.\nc) Tributu arloko betebeharrak eta Gizarte Segurantzakoak eguneratuak dituela frogatzen duen ziurtagiria.\nAurkeztutako dokumentazioak ez baditu betetzen Dirulaguntzei buruzko azaroaren 9ko 11/2005 Legearen 19. artikuluan ezarritako baldintzak, organo kudeatzaileak entitate interesdunari eskatuko dio 10 egun balioduneko epean zuzentzeko, eta ohartaraziko dio hala egin ezean ulertuko dela eskaera bertan behera uzten duela, eta espedientea artxibatzeko ebazpena emanen dela, zeina jakinaraziko baitzaio.\nOrobat, instrukzio organoak deialdia ebazteko beharrezkotzat jotzen duen dokumentazioa edo informazio osagarria eskatzen ahalko du edonoiz, baita oinarri hauetan eskatzen diren baldintzak goitik behera betetzen direla frogatzekoa ere.\nBanakako ebaluazioa erabiliko da dirulaguntzak emateko, Dirulaguntzei buruzko azaroaren 9ko 11/2005 Foru Legearen 17. artikuluan adierazitako moduan.\nPertsonen Autonomiarako eta Garapenerako Nafarroako Agentziak tramitatuko ditu eskaerak, eta instrukzio organo gisa ariko da Inbertsio, Obra eta Hornidura Atala. Horrexek egiaztatuko du betetzen diren finantzaketa eskuratzeko bete behar diren baldintzak, hirugarren oinarriak ezarritakoak, eta ofizioz baloratuko ditu eskaerak, oinarri hauen arabera.\nZazpigarrena.–Balorazioa eta dirulaguntzaren zenbatekoa zehaztea.\nInstrukzio organoak, hirugarren oinarria kontuan hartuta, banaka-banaka aztertuko ditu eskaerak, haiek aurkezteko hurrenkerari jarraikiz; eta laugarren oinarrian adierazitakoaren arabera zehaztuko du dirulaguntzaren zenbatekoa.\nOinarri arautzaile hauetako baldintzak betetzen dituzten eskaerak diruz laguntzea proposatuko da, harik eta aurrekontuaren partida agortu arte; ebazpen arrazoitua eginen da eta entitate eskatzaileari jakinaraziko zaio.\nDirulaguntzaren zenbatekoa ordainketa bakarrean ordainduko zaie entitate onuradunei, laguntza emateko ebazpena ematearekin batera, Dirulaguntzei buruzko azaroaren 9ko 11/2005 Foru Legearen 32. artikuluarekin bat.\nDirulaguntza justifikatutzat joko da hura eskuratzeko baldintzak betetzearekin.\nBederatzigarrena.–Entitate onuradunen betebeharrak eta horiek ez betetzearen ondorioak.\nLaguntzen eskatzaileek betebehar hauek izanen dituzte:\nAurreko atalean ezarritako mugak gainditzen ote diren jakiteko, Nafarroako Foru Komunitateko Administrazioak edo haren erakunde publikoek urte naturalean emandako dirulaguntza guztien kopuruak batuko dira. Urte batean baino gehiagotan ordaintzen diren dirulaguntzen kasuan, aurrekontuko ekitaldi bakoitzean emandako kopurua hartuko da kontuan ondorio horietarako, ez guztizko batura. Negozio zifra honako hauetako txikiena izanen da:\nb) Hala badagokio, dirulaguntza ematen den ekitaldian entitatearen organo eskudunak onartutako negozio zifra.\nDirulaguntzen onuradun diren entitateek, aipatu diren inguruabarrak gertatzeagatik behartuta badaude gardentasun betebeharra betetzera, jarraian adierazten den informazioa eman beharko dute dirulaguntza ematen duen ebazpena jakinarazi eta hilabeteko epean:\ne) Erakunde onuradunaren urteko azken kontuen kopia bat.\nOinarri arautzaile hauetan edo Dirulaguntzei buruzko Foru Legean ezarritako betebehar guztiak betetzen ez badira, ordaindutako dirulaguntza itzuli egin beharko da, foru lege horren 35. artikuluan xedatutakoarekin bat.\nDeialdi honetako dirulaguntzak bateragarriak dira beste edozein administrazio publikok edo entitate publiko zein pribatuk kontzeptu eta xede bererako ematen dituen inolako dirulaguntza edo laguntzekin.\nHala ere, dirulaguntzen zenbatekoa ezin da inola ere izan, bakarrik edo beste dirulaguntza, laguntza, diru-sarrera edo diruz lagundutako jardueraren berezko baliabide batzuekin batuta, entitate onuradunak egin beharreko jardueraren kostua baino handiagoa.\nHamaikagarrena.–Emandako dirulaguntzen publikotasuna.\nPertsonen Autonomiarako eta Garapenerako Nafarroako Agentziak jendaurrean jarriko ditu emandako dirulaguntzak Ogasuneko Ministerioaren Dirulaguntzen Datu Base Nazionalaren bitartez, honako hauek adierazita: deialdia, laguntzak zein aurrekontu kredituri egotzi zaizkion, entitate onuradunak eta emandako zenbatekoak.\nHamahirugarrena.–Aplikatu beharreko legeria.\nIragarkiaren kodea: F2104209


Durangoko dualtoia – Urola Triatloi Kluba\nPosted by admin on 2010/03/27 2016/09/17\nDuatloiko denboraldiak aurrera darrai.\nMartxoaren 27an, larunbata, Durangoko IV. duatloia “Zarate eta Elexpe Saria” ospatu zen. Proba hau Euskal Herriko zirkuituko laugarren lasterketa izan zen.\nDistantzi motzekoa izan zen Durangoko proba, hau da, 8,8 km lasterka Durangoko kaleetatik, 39,2 km bizikletan eta bukatzeko berriro ere 5,2 km lasterka. Irteeran 300 parte-hartzaile elkartu ziren eta proba Jon Arocenak duatleta beteranoak irabazi zuen.\nUrola Asirauto Plazaolako 9 taldekide bertaratu ziren Durangora. Mutiletan Josetxo Mugika 50. , Edu Perez 69. eta Jexux Lizarazu 77. izan ziren taldeko aurrenak helmugara iristen. Postu horiei esker Josetxo Mugika bigarren izan zen Beterano 2 mailan eta Edu 10. Beterano 1 mailan. Taldeka 14. postuan sailkatu ziren. Parte hartu zuten beste taldekideak Jon Azpiazu, Joseba Alberdi eta Iñaki Etxaniz izan ziren.\nNeskeei dagokionez Gurutze Altuna 13., Idoia Garde 14. eta Aintxine Kerejeta 15. postuan sailkatu ziren, taldekako sailkapenean hirugarren postuan lortuz. Momentu honetan Urola Asirauto Plazaolako nesken taldea Euskal-Herriko zirkuituaren lidergoan dago.\nZirkuituko hurrengo probak Egues (Nafarroa) apirilaren 11an, San Adrian (Nafarroa) apirilak 17an eta Azkoitia apirilaren 18an izango dira. Era berean Apirilaren 17an Arrigorriagan Euskadiko distantzia luzeko txapelketa jokatuko da.\nPrevious Post Urola Asirauto Plazaolak laugarren postua eskuratu zuen Barakaldoko duatloian\nNext Post Aitor Alberdi 8. Eguesen eta Aintxine Kerejeta 3. Galilean


UBA zentroko gazteekin bildu gara - Euskadiko Gazteriaren Kontseilua UBA zentroko gazteekin bildu gara - Euskadiko Gazteriaren Kontseilua\nUBA zentroko gazteekin bildu gara\nAtzo goizean Euskadiko Gazteriaren Kontseiluko (EGK) Berdintasun eta Enplegu eta Etxebizitza teknikariak UBA zentroko gazteekin egon ziren formazio ikastaro txiki bat eskaintzen. EGKren erronka handienetako bat gazte guztiengana heltzea da, lehenik Euskadin dauden errealitate eta behar guztiak identifikatu eta ondoren administrazio eta politikariei hauek helarazteko. UBA zentroko gazteekin batzea oso aukera baliagarria izan zen, euren bizipen, zalantza, ardurak eta bestelako ideiak entzun eta bildu ahal izateko.\nJardunaldia bi zatitan banatu genuen. Lehenik, zer den EGK, zein den bere funtzioa eta gazteek eta emakumeak enpleguarekin eta lan munduarekin duten harremana, besteak beste, kontatu genien 14 eta 16 urteko gazteei. Ba ote dakigu gazte guztiok zein eskubide murrizketa eragiten duen kontratu mota bakoitzak? Berdina al dira lan praktikak edo formakuntza eta ikasketa kontratua? Horiek eta bestelako zalantzak planteatu eta argitu genituen\nBigarren zatian, jardunaldian zehar ikasitako kontzeptu eta ezagutzak ebaluatzeko asmoz joko bat egin genuen emandako azalpenei buruzko galderekin.\nZure elkartean EGK zer den azaltzea nahi baduzu, antzeko dinamikarik prestatu nahi baduzu edo gure lan-arloren bati buruz gehiago jakin nahi izanez gero idatz iezaguzu gure helbide elektronikoren batera eta zehaztuko dugu eguna eta ordua.


Izan bedi argia… eta izan zen argia: LEDak programatzen bitbloq 2n | DIWO\nIzan bedi argia… eta izan zen argia: LEDak programatzen bitbloq 2n\nZer da LED bat?\nLED bat (light-emitting diode) diodo bat da, elektrizitatea noranzko batean bakarrik pasatzen uzten duena, bestean, berriz, blokeatu egiten duelarik. LEDen kasuan, euren barrutik elektrizitatea eroaten denean honek argia igortzen du. LEDak merkeak dira, oso energia gutxi gastatzen dute eta oso argitsuak izan daitezke. Sistema elektronikoetan asko erabiltzen dira eta argiztatze modu tradizionala ordezkatzen hasiak dira.\nLED bat pizten eta itzaltzen\nAurreko artikuluan, gure osagaiak sentsoreak edo eragingailuak izan zitezkeela ikasi genuen. LEDak argia igortzen du munduarengan eragin bat sortuz, beraz eragingailu bat da. Gainera bi egoera desberdinetan bakarrik egon daiteke: piztuta edo itzalita, beraz digitala da.\nEragingailu digital bat izanik, gure plakaren pin digital batera konektatu beharko dugu. Gure kasuan 13. pin digitalera konektatuko dugu.\nEkin diezaiogun orain programatzeari. Zoaz Softwarea fitxara eta sakatu Osagaiak izeneko aukeran. Bertan Piztu/Itzali LED argia izena_led blokea aurkituko duzu. Arrasta ezazu Loop izeneko eremuaren barrura.\nOrain programa konpilatzea besterik ez da falta. Behin konpilatu ondoren eta, ondorioz, programak akatsik ez duela egiaztatu ondoren, Kargatu gainean sakatu. Programa plakan kargatuko da eta, programazioaren magiari esker, zure LEDa piztu egingo da. Saia zaitez itzaltzen!\nGOGORATU: plaka da, eta ez ordenagailua, burutzen dugun programa bakoitza exekutatu eta gordetzen duena. Zure programan aldaketa bat egiten duzun bakoitzean berriro igo beharko duzu plakara bere efektua ikusi nahi baduzu. Horretarako Kargatu botoia sakatu beharko duzu.\nKaixo mundua! LED bat dir-dir egiten\nProgramazio-lengoaia bat ikasten denean, sortzen den lehenengo programari “Kaixo mundua!” deitzen zaio. Kontrol-plaka bat programatzerakoan, “Kaixo mundua!” programa LED bat dir-dir egiten ipintzea izan ohi da, guztiak ondo funtzionatzen duela egiaztatzeko.\nLehenengo gauza LEDa piztea da. Gure kontrol-plakak oso azkar pentsatzen duenez, pizteko aginduaren ondoren itzaltzeko agindua emango bagenio batetik bestera di-da batean pasatuko litzateke eta LEDa denbora guztian piztuta dagoela irudituko litzaiguke (proba ezazu). Kontu hori konpontzeko “Itxaron” blokea erabiliko dugu, Kontrol fitxan aurkituko duzuna. Bloke honek programa zain mantentzen du zuk erabakitako milisegundoetan. Horrela, LEDak segundo bateko kadentzia batekin dir-dir egitea nahi dugunez, 1000 milisegundo idatzi beharko dugu. Segundo baten ondoren LEDa itzali egingo da eta, programa behin eta berriro errepikatzen denez, bete segundo bat itxaron beharko dugu berriro hasteko.\nEmaitza ondorengoa da:\nIpini itzazu bi LED edo gehiago guztiak batera dir-dir egiten.\nIpini izatzu orain bi LED edo gehiago txandaka dir-dir egiten.\nZure gabonetako argiak sor itzazu LED batzuk eta itxaron bloke sekuentzia bat programatuz.\nBehin LED bat pizten ikasi duzula, ziur hauek erabiltzeko ideia mordo bat daukazula. Dituzun pin digital bezain beste LED erabil ditzakezu. Gogoratu ZUM kitaren osagaiak erabil ditzakezula baita beste edozein LED ere. Ez lotsatu eta konekta itzazu dituzun guztiak!\nTags: bitbloq, bitbloq 2, Nabarmendua, Zailtasun baxua\nAlberto Valero web


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Metal Eraikuntzen Irudikapena (Modulua)" topic_facet:"Mekanizazioa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Interpretazio grafikoa (Modulua)" topic_facet:"Metal-eraikuntzak (Heziketa Zikloa). Goi maila" topic_facet:"Fabrikazio Mekanikoa (Lanbide Arloa)" format:"eBook"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Metal Eraikuntzen Irudikapena (Modulua) Proposatutako gaia: Mekanizazioa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Interpretazio grafikoa (Modulua) Proposatutako gaia: Metal-eraikuntzak (Heziketa Zikloa). Goi maila Proposatutako gaia: Fabrikazio Mekanikoa (Lanbide Arloa) Formatua: Liburu elektronikoa\nEkipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) Interpretazio grafikoa (Modulua) 1 Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Donejakue Bideak N-634 errepidea zeharkatzen duen lekuaren parean segurtasuna hobetzeko proiektua martxan da — Debako udala\nGipuzkoako Foru Aldundiko Mugikortasun eta Bide Azpiegituren Sailak Donejakueko Bidearen zati batean segurtasuna hobetu nahi du, N-634 errepidea zeharkatzen duen lekuaren parean (36,200 p.k.), hain zuzen ere. Puntu hori Itziarko gainetik gertu gelditzen da, Donejakueko erromesen bi bide elkartzen diren toki zehatzean (Mardari auzoa Itxasperekin lotzen den horretan). Tarte horretan bide erabiltzaileez gain, bizikletari eta ibiltariak ere ibiltzen dira; hainbat interferentzia sorraraziz bat egiten duten puntuetan. Izan ere, Donejakue Bideak N-634 errepidea zeharkatzera derrigortzen ditu erromesak, 570 metro inguru harekiko pareleloan ibili eta gero, AP-8 autobidea gainditzen duen zubia zeharkatzera ere behartuz errepidearen bazterbidetik, inolako babesik gabe.\nKontuan izanda Kostaldeko Donejakue Bidea urtez urte gorakada nabarmena jasaten ari dela, proiektu hau martxan jartzeko erabakia hartu du Gipuzkoako Foru Aldundiak. Honen helburua bide-zati horretan segurtasuna hobetzea da, eta horretarako, babestutako oinezkoentzako ibilbidea eraikiko da Donejakue bideko bidaiarientzat.\nBurutuko diren obrei begira, proiektu honetan Donejakueko Bidea erabiltzen duten ibiltarientzako ibilbidea definitu da eta, erromesen segurtasuna hobetzeari lehentasuna emanez, eusteko sistema ezberdinak ezarriko dira. Horrekin batera, proiektuaren tarte horretatik zirkulatzen duten ibilgailuen eta bizikletarien segurtasuna hobetzen ere ahalegindu dira; eta horretarako, abiadura moteldu da 50 km/orduko muga ezarriz, bai eta seinaleztapen horizontal eta seinale bertikal berriak ipiniz. Laburbilduz, bidea egokitzeko proiektuan barneratu diren jarduera nagusiak honako hauek dira:\nSeinale horizontal berriak.\nFabrika obra eraikitzea.\nEuste sistemak ezartzea.\nOinezkoentzako ibilbidea ezartzea.\nDagozkion seinale bertikalak ezarzea.\nLan horien kontrata bidezko exekuzioaren aurrekontua 185.225,07 €-koa izango da (%21eko BEZ barne) eta lanak egiteko gutxi gorabeherako epea bi hilabetekoa izango da. Lanak noiz hasiko diren oraindik ez badakigu ere, proiektua martxan da.


2021-2022 ikasturteko deialdiko 2. Behin betiko ebazpena, unibertsitateaz kanpoko ikasleak eskolatzeko ikasketa-bekak eta laguntzak - Gobierno Vasco\n2021-2022 ikasturteko deialdiko 2. Behin betiko ebazpena, unibertsitateaz kanpoko ikasleak eskolatzeko ikasketa-bekak eta laguntzak\n2. Behin betiko ebazpena. 2021-2022 (PDF, 292.35 KB)\n2. Behin betiko ebazpena. Onartuak Araba 1. Atala (PDF, 2.71 MB)\n2. Behin betiko ebazpena. Onartuak Araba 2. Atala (PDF, 633.16 KB)\n2. Behin betiko ebazpena. Onartuak Bizkaia 1. Atala (PDF, 6.84 MB)\n2. Behin betiko ebazpena. Onartuak Bizkaia 2. Atala (PDF, 401.31 KB)\n2. Behin betiko ebazpena. Onartuak Gipuzkoa 1. Atala (PDF, 5.2 MB)\n2. Behin betiko ebazpena. Onartuak Gipuzkoa 2. Atala (PDF, 1.88 MB)


Ostiraletik, zestaren (Hegoaldeko) munduko hiruburu - Bidasoko Hitza : Bidasoko Hitza\nOstiraletik, zestaren (Hegoaldeko) munduko hiruburu\nMunduko puntista onenak lehiatuko dira Jostaldin. Aurten gazteen txapelketa paraleloa antolatu dute.\nUdaletxeko areto nagusian egin dute aurkezpena\nUdara garaiko Hondarribiko zesta punta jaialdien aurkezpena egin dute gaur goizean. Azken urteetako formatu arrakastatsuari eutsita, profesionalen Jai Alai World Tour barruko partidak eta gastronomia uztartuko dituzte astero Jostaldi pilotalekuan. Aurten berritasun bezala, 23 urtez azpiko puntista onenak lehian jarriko dituen txapelketa paraleloa antolatu dute.\nUdaletxeko areto nagusian aurkeztu dute zesta punta jaialdi sorta. Bertan izan dira Kalixa Silanes Hondarribiko Udaleko kirol zinegotzia, Mikel Egiguren puntista eta Jostaldiko zesta programazioaren ardura duen Jai Alive enpresako ordezkaria, eta Yoni Amboage, Hondarribiko Pilota Eskolako zesta arloko arduraduna. Haien atzean herriko puntista gazteetako batzuk kokatu dira. Silanes zinegotzia beraiei zuzendu zaie: “Ziur nago hemendik urte batzuetara baten batek parte hartuko duela txapelketa hauetan”. Hain zuzen ere, Hondarribiko eskolako ikasle izan zen eta 2009tik profesionala den Jon Zulaika donostiarra jarri da gaztetxoen ondoan, argazkirako.\nZesta punta eta gastronomia formula izango da Jostaldin berriz ere, ostiral honetatik aurrera. “Formatuak arrakasta du, eta horretan jarraitu behar dugula uste dut”, gehitu du zinegotziak. Amboagek esker ona azaldu die jaialdiak antolatzea posible egiten duten guztiei: “Udalari eta Jai Aliveri noski, baina bereziki ostiralero boluntario gisa aritzen diren eskolako ikasleen gurasoei, 200 kilo hegaluze emango dituen arrantzaleen kofradiari, eta astero txandaka marmitako ikusgarria prestatuko duten Alameda, Enbata, Txantxagorri, Batzokia, Hiruzta, Laia eta Arroka Berri jatetxeei”.\nEgigurenek eskerrak eman dizkio udalari urteotako laguntzagatik, dagoeneko 13. ekitaldia izango baita aurtengoa. Bakarra ez izanagatik ere, zestaren udara garaiko Hego Euskal Herriko hiriburu Hondarribia izango dela nabarmendu du Jai Alivekoak: “Donibane Lohitzuneren atzetik goaz, baina ez Markinak, ez Gernikak, ez dute lortu guk bezain beste funtzio programatzea. Oso pozik gaude hori lortuta”.\nJai Alai World Tour (JAWT) barruko jaialdiak izango dira Jostaldikoak, eta Grand Slam maila izango dute, JAWT barruko mailarik altuena, Egigurenen hitzetan. “Bakarrik bi Grand Slam jokatzen dira, bata Gernikakoa da, bestea Hondarribikoa. Puntuazio altuena ematen duen txapelketa izateaz gain, prestigio handia du. Aurreko urteko finalean harmailak goraino bete ziren, eta espero dugu aurten ere antzerako arrakasta izatea”.\nSei bikotek jokatuko dute guztira, bi multzotan banatuta. Uztailaren 19an jokatuko dute Grand Slam txapelketako lehen partida eta abuztuaren 23an final handia iritsiko da. Euskal Telebistak finalaren eguneko jaialdia eta aurreko ostiralean jokatuko diren finalerdiak grabatu egingo ditu, diferituan emateko.\nPuntistei dagokionez, “munduko onenak” izango direla ziurtatu du donostiarrak. Aurrelarien multzoan daude, esaterako, iaz eta beste 11 aldiz munduko txapeldun izan den Iñaki Goikoetxea, Miamiko hirukoitz korua zazpigarrenez irabazi duen Erik Mendizabal, edota egungo Frantziako txapelduna den Cristophe Olha. Atzelarien artean bereizten dira Ibon Aldazabal, iaz Goikoetxearekin batera binakako txapeldun geratu zena, Nicolas Etxeto egungo munduko txapelduna, David Minvielle Frantziako txapelaren azken jabea, edota etorkizun handia duen eta iaz 18 urterekin profesionaletan debuta egin zuen Thibault Basque. Izenetako batzuk dira horiek, baina ezin dira besteak baztertu, ezta Egiguren bera ere. Donostiarrak badaki zer den hiru aldiz munduko txapelketa irabaztea eta, iaz lesioen erruz jarraikortasunik eduki ez bazuen ere, aurten sasoiko dagoela onartu du aurkezpenean.\nMunduko puntista onenak lehiatuko dira Jostaldin\nProfesionalen partiden aurretik, 23z azpikoenak programatu dituzte aurten lehen aldiz. Hondarribiko Pilota Eskolak antolatuta, Euskal Herriko puntista gazte onenetako batzuk lehiatuko dira ostiralero 19:30etik aurrera, profesionalen partiden aurretik, eta Grand Slameko formatu berbera jarraituz. “Sei bikote, bi multzotan banatuta –azaldu du Amboagek–. Ligaxka egingo dugu lehenengo, eta finala profesionalen finalaren egun berdinean egingo da”. Egigunerek balioa eman dio erabaki horri: “Gazteen txapelketa profesionalenarekin batera egitea garrantzitsua da, egitura berberarekin gainera. Horrek asko balio gazteentzat, motibazio aldetik”.\nAbuztuaren 23an izango da, beraz, gazteen txapelketa erabakitzeko azken partida, gerora telebistaz errepikatuko dutena. Aste honetan zehar zehaztuko dituzte bikoteak baina pilota eskolako ordezkariak harro esan du horietako bat Julen Basterra hondarribiarra izango dela.\nOstiral honetan hasiko da Jostaldiko udara berria, gazteen txapelketako lehen partidarekin eta Egiguren-Basque eta Ladutxe-Izagirre bikoteen artekoarekin. Ez da JAWT barruko jaialdia izango, bai ordea hurrengoa, hilaren 19koa. Egun horretan abiatuko dute 2019ko Hondarribiko Grand Slam txapelketa, munduko puntista onenak bilduko dituena.


Lehengo hilabetearen erdialdean hasi zirean udal etxebizitzak eraikitzeko zuloa egiten Hegoalde auzoan - Aiaraldea.eus\nLehengo hilabetearen erdialdean hasi zirean udal etxebizitzak eraikitzeko zuloa egiten Hegoalde auzoan\nBegoñe Olabarria Astobiza 2010-10-02 16:50 Orozko\n110 etxebizitza eraikitzen hasi dira Hegoalden.\nHasikera baten, lau eraikin egingo dira eta zerrendea zabaldu behar izan da barriro bere saldu barik parau direzan etxebizitzak salduteko. Izan bere, herritar askok pisuon prezioa lar altua eretxita, uko egitea erabaki aurien. Akordarazo daigun, honen inguruan hainbat kontzentrazino egin zireala Orozkon prezioak merketutea eskatuten.Ha ta guzti bere, ez zan helburua lortu.\nOrain arduradunak harturiko ebatziagaz Orozkon bizi ez direnak bere eukiko ei daurie aukerea udal etxebizitza erosteko. Zubiaur Eraikuntzak S.A izan da honen promozinonen arduraduna eta bertako kideak dinoenez, Bizkaian egin diren beste promozinoetako prezioen %10-%15 azpitiko prezioan salduko dira pisuok. Horrez ganera, eraikuntzaren enpreseak hobekuntzak egin ditu, esate baterako, subeteak, haritzezko zorua, armairuak…iminiko ditu.\n110 etxebizitzatik 76 hiru habitazinokoak izango dira, 22 habitazino bikoak eta 12 apartamentu. Prezioak 148.250 €tik (24.666.724,5 pezeta) 199.250 €ra (33.152.410,5 pezeta) bitartekoak dira, garajea eta trasteroa barruan eta BEZ aparte. Juan Antonio Olaguenaga alkatearen berbetan, “honetan promozinonetan esperantza handia daukogu, hasikera-hasikerati, herritarrak etxebizitza duina zentzuzko prezioan erostea gura izan dogulako”.\nOrain arte aurre-kontratua egin daurienak, laster, behin betiko kontratua sinauko daurie.


Irkus Robles-Aranguiz - Mintzoak - Ipar Euskal Herriko ahozko memoriaren ataria\n1937ko martxoaren 29an sortu da Irkus Robles-Aranguiz, hilabete bat Gernikako bonbardaketa baino lehen (1937ko apirilaren 26an) Begoñan (Bilboko barrutia, Bizkaia, Euskal Autonomia Erkidegoa). Hamaika haurrideko zortzigarrena da.\n1937ko udaberrian, sortu eta hamar bat egun iragan eta haren gurasoak, Bilbotarrak biak (Manu Robles-Aranguiz, Eusko Langileen Alkartasuna (ELA) sindikatuaren sortzailea, Eusko Alderdi Jeltzaileko diputatua (EAJ) eta Luisa Bernaola) ipar Euskal Herrira ihes egiten dute haien 8 haurrekin. Larroulet Jaunak die lehenik Kanbon harrera eskaintzen (Bainuetxeetan zuen hotel batean) eta aski fite Leku Eder etxea erosten dute Beskoitzen, urte bereko azaroan bertan plantatzeko.\n1939ko urtarrilan Ugutz sortu eta beste bi anaia eta arreba bat etorriko dira (hauen artean Estitxu gazteena, 1944an). Laborantzako mozkinez xumeki bizi da familia, aita erresistentzian sartua delarik (Beskoitze eremu okupatuan da).\n1942tik 1952ra (zertifikata lortzen duen urtea), Beskoitzeko eskola publikoan ibiltzen da Irkus, Ugutz anaia gazteagoa eta Iker eta Agurtza anaia eta arreba zaharragoekin batera.\nBilbora itzultzen da ondotik familia: Irkus eta bere ama azkenik abiatzen dira 1952ko azaroan, Leku Ederria laborari bati alokairuan utziz.\nOrduan du Irkusek gaztelera ikasten, antzerkian (Txinpartak taldea), dantzatzen (Olaeta Baletak) eta kantuz (laukotearen sortzea 1958an) hasten da. Laukotea aldatzen da 1960an Iker eta Ugutz, Irkusen anaiak, arrazoi politikoak tarteko berriz ere frantses Euskal Herrira ihes egin behar dutelarik. 1963 arte segituko du taularatzen Soroak taldeak.\n1953 eta 1956 artean, Antzeak eta Lanbideak formakuntza segitzen du ere Irkusek Bilbon eta marrazkilari gisa sartzen da Basauri (Bizkaia) hiriko Firestone lantegian (publizitate eta karta turistiko arloetan). Lantegi horretan berean bukatzen du haren ibilbide profesionala 40 urteren buruan (1956-1995).\nMargolaritzaren deia haurtzarotik entzunik, lehen erakusketa 1973an, Bilbon aurkezten du Irkusek. Egun hartaz geroz, erregularki erakusketak plazaratzen ditu Euskal Herrian eta atzerrian. Euskal margolari ezagutua izanik, haren anaia-arreba ugari famatuak bilakatu dira arlo artistiko desberdinetan (kantua, dantza, antzerkia, kontua, arte plastikoak bereziki).\n1963an ezkondu eta 1982an bereizirik, hiru haurren aita da Irkus. Loiun (Bizkaia - 1978tik 1982ra) bizi egon eta berriz Bilbon (1982-1995), Nafarroako Auritzen plantatu da 1995ean.\n1 323 323 - Irkus Robles-Aranguiz 2018-08-23 1:29:57 Beskoitze Terexa Lekumberri\n1 Robles-Aranguiz familiaren plantatzea Beskoitzen (1937) 0:02:44\n2 Eskolako oroitzapenak (1942-1952) 0:05:53\n3 Leku Eder etxea: bizimodua eta talentu artistikoak 0:03:04\n4 Irkus Robles-Aranguiz: aurkezpena 0:01:59\n5 Eskola oroitzapenak Beskoitzen (1942-1952) 0:13:54\n1 Ugutz Robles-Aranguiz: aurkezpena 0:02:47\n2 Robles-Aranguiz familiaren plantatzea Beskoitzen (1937) 0:05:40\n3 Manu Robles-Aranguiz Alsace-Lorraine sarean 0:06:16\n4 Eskola oroitzapenak Beskoitzen (1942-1952) 0:04:21


Onura eta kalte | Online larre nekazaria | October 2019\nKategoria Onura eta kalte\nGatza: propietate onuragarriak eta giza gorputzari kalte egiteko\nGutako bakoitzak egunero erabiltzen dugu gatza, ia platerik inon ez dirudi. Batzuetan, kondimentu aromatikoak ordeztu ditzakegu, baina mineral horren zenbateko batzuk oraindik ere egonen dira bertan. Gatzik gabe, ezinezkoa da barazki, haragia edo arrainak zaintzea. Gaur egun, produktu hau zer den jakitea izango dugu, gure gorputzaren zergatik beharrezkoa den eta pisuarekin eta kontsumitutako gatz-kopuruaren arteko lotura dagoen.\nItsaski askok produktu "amateur" jotzen da. Hau da, neurri batean, egia da - hain zuzen ere, ia denontzat erabilgarria izan daitezkeen konposatu erabilgarria ugari dituzte. Eta ilara honetan nabarmentzen dira algak. Landare horietako bati buruz gehiago ikasten dugu, jakiteko zer baliabide lehor erabilgarria da, eta zein onarpen metodoak gomendatzen erabiltzeko argibideak.\nUsneya bizarra liken bat da, erremedio natural sendoa da. Liken taloak gaztetzen dira, hainbat gaitz tratamendurako. Antzinatik, landarearen propietate onuragarriak ezagutzen ziren. Tratamendu errezetak belaunaldiz belaunaldi eman eta gaur egun arte iraun dute. Usnea, bizardunaren deskribapen botanikoa, talo luzea duen likena da, bizarra antzekoa da (beraz izena).\nZer da giza gorputzeko Sesamo olioa erabilgarria\nSesamoaren izen sesamo landare eder batekin sesamoak mende bat baino gehiago arreta erakarri du jendea, bere propietate onuragarriak eta energia-balioa direla eta. Sukaldaritza, medikuntza tradizionala, kosmetologiako aplikazio zabala aurkitu du. Erabili bere haziak eta olioa. Azken solasaldiaren onurak eta kalteak gehiago.\nMutton gantza: zer da erabilgarria, nola urtu, zer egin\nElikagaien zerrenda oso zabala da, oso zaila izan daiteke zerrendatzea, batez ere talde etnikoen lehentasun gastronomikoak kontuan hartuta. Gure artikuluan produktuak nahiko exotikoak eztabaidatuko ditugu: arkume-koipea (edo buztana gantz), Ukraina eta Errusiar Federazioko lurraldean hain ohikoa ez den munduko beste herrialde batzuetan bezala.\nKanela eztiarekin: propietate eta kontrako adierazpen erabilgarriak, errezetak\nEztia, hotzeriak, kosmetika helburuetarako eta azukrea ordezkatzeko moduan, eztia ia azafata guztietan dago. Gauza bera gertatzen da kanela pikantearekin; horregatik, zaila da usain gozoak edo berotzen ardoa pentsatzea. Maizago produktu horiek bereizita erabiltzen ditugu. Baina bikoteka, onura askoz ere gehiago ekarri dezakete, eta horrek gehiago eztabaidatuko dugu.\nPisu galeraren errezeta eraginkorrak emakume askok interesatzen zaizkie, beraz, ia denek beraiengatik aukerarik egokiena bilatzen saiatzen ari dira. Kanelaren onurak asko ezagutzen ditugu pisua galtzearen inguruan, baina hori ez da ia guztiek esaten dutenez bere esnearekin batera bere jarduerei buruz dakitena. Aukera hau edari erabilgarriren bat egitea gomendatzen dizugu eta bere propietateei buruz gehiago jakiteko.\nCopyright 2019 \_ Online larre nekazaria \_ Onura eta kalte